JUAN 1 | BPV Bible | YouVersion\nAn Tataramon Nagin Tawo\n1Sa kapinonan iyo an Tataramon; an Tataramon kaibahan nin Dios, asin an Tataramon Dios. 2Poon pa sa kapinonan, an Tataramon kaibahan na nin Dios. 3Sa paagi niya ginibo nin Dios an gabos; dai nin anoman na linalang na bakong sa paagi niya. 4Nasa saiya an buhay; an buhay na ini iyo an nagtatao nin liwanag sa mga tawo. 5An ilaw nagliliwanag sa kadikloman, asin dai nanggad iyan naparong kan kadikloman.\n6Sinugo nin Dios an sarong tawo na an ngaran Juan. 7Nagdigdi siya sa pagsaksi dapit sa ilaw, tanganing huli kan pagsaksi niya magtubod an gabos. 8Bakong si Juan an ilaw; nagdigdi siya sa pagsaksi sana dapit sa ilaw. 9An tunay na ilaw, na nagtatao nin liwanag sa gabos na tawo, minadatong sa kinaban.\n10An Tataramon yaon sa kinaban asin ginibo nin Dios an kinaban sa paagi niya, alagad dai siya namidbid kan kinaban. 11Nag-abot siya sa sadiri niyang banwa, alagad dai siya inako kan mga tawong sadiri niya. 12Alagad an mga nag-ako saka nagtubod saiya, tinawan niya nin deretso na magin mga aki nin Dios. 13Bako sindang gikan sa dugo o sa laman o sa kabotan nin tawo, kundi sa kabotan nin Dios.\n14An Tataramon nagin tawo asin nag-erok sa kaibahan nyato, pano nin biyaya saka katotoohan. Nahiling mi an saiyang kamurawayan, an kamurawayan na itinao saiya kan saiyang Ama bilang bugtong niyang Aki.\n15Nagsaksi si Juan dapit saiya. Ini an ibinalangibog niya, “Siya an sinabi ko saindo kaidto na madigdi sunod sako, alagad mas dakula siya sako huli ta dati siyang buhay bago ako namundag.”\n16Hale sa nagsusupay niyang pagkamoot, tinawan niya kita nin sunod-sunod na biyaya. 17An Katogonan itinao nin Dios sa paagi ni Moises, alagad an biyaya asin katotoohan nag-abot sa paagi ni Jesu-Cristo. 18Mayo pang nakahiling sa Dios; an bugtong na Aki, na nasa kaibahan kan Ama, iyo an nagpamidbid dapit sa Ama.\nAn Pagsaksi ni Juan Bautista\n19Sinugo kan mga Judiong nasa Jerusalem an mga padi asin mga Levita tanganing hapoton si Juan, “Siisay ka?”\n20Nagtuga si Juan asin hayag na nagsimbag, “Bako ako an Cristo.”\n21Naghapot giraray sinda, “Kun siring, siisay ka? Ika si Elias?”\nNagsimbag si Juan, “Bako.”\nNaghapot naman sinda, “Ika an Propeta na maabot?”\nNagsimbag siya, “Bako.”\n22Hinapot naman siya, “Kun siring, siisay ka? Simbagon mo kami nganing may isabi kami sa mga nagsugo samo. Ano an masasabi mo dapit saimo?”\n23Nagsimbag si Juan,\n“Ako ‘An tingog nin saro na nagkukurahaw sa kalangtadan:\nTanoson an dalan para sa Kagurangnan!’”\n(Ini an sinabi ni Propeta Isaias.)\n24An mga tawong ini na naghapot ki Juan sinugo kan mga Fariseo. 25Naghapot giraray sinda saiya, “Kun bako ka an Cristo, bako ka si Elias asin bako ka an Propeta, tadaw ta nagbubunyag ka?”\n26Nagsimbag si Juan, “Nagbubunyag ako sa tubig; alagad yaon saindo an saro na dai nindo midbid. 27Madigdi siya sunod sako, alagad bako akong maninigo na magtangkas kan sandalyas niya.”\n28Nangyari ini sa Betania, sa ibong kan Salog nin Jordan saen nagbubunyag si Juan.\nAn Kordero nin Dios\n29Kan sunod na aldaw nahiling ni Juan si Jesus na nagdadangadang, kaya nagsabi siya, “Uya an Kordero nin Dios, na nagpapara kan kasalan nin kinaban! 30Siya an pinagsabi ko kan ako magtaram, ‘May sarong tawong madigdi sunod sako, alagad mas dakula siya sako huli ta dati siyang buhay bago ako namundag.’ 31Dai ko siya midbid, alagad nagdigdi ako na nagbubunyag sa tubig tanganing ikapamidbid ko siya sa banwaan nin Israel.”\n32Nagsabi pa si Juan, “Nahiling ko an Espiritu Santo na naghihilig sa langit na garo salampati dangan nag-ontok saiya. 33Dai ko siya midbid, alagad an Dios na nagsugo sako na magbunyag sa tubig nagsabi sako, ‘An hiligan kan Espiritu Santo asin ontokan kaiyan, iyo an mabunyag sa Espiritu Santo.’ 34Talagang nahiling ko ini; nagsasaksi ako na siya iyo an Aki nin Dios.”\nAn Enot na mga Disipulo ni Jesus\n35Sunod na aldaw yaon na naman duman si Juan kaiba an duwa kan saiyang mga disipulo. 36Kan mahiling niya si Jesus na nag-aagi duman, nagsabi siya, “Uya an Kordero nin Dios!”\n37Pakadangog kaini kan duwang disipulo, nagsunod sinda ki Jesus. 38Pagsalingoy ni Jesus, nahiling niyang nagsusunod sinda saiya, kaya hinapot niya, “Ano an hinahanap nindo?”\nNagsimbag sinda, “Rabbi (na an boot sabihon Maestro), saen ka nag-eerok?”\n39“Madya, nganing mahiling nindo,” an simbag ni Jesus. Kaya nag-iba sinda ki Jesus, asin nahiling ninda kun saen siya nag-eerok. Mag-aalas kwatro na kaidto asin duman na sinda nahaponan kaiba niya.\n40An saro sa duwang idto iyo si Andres na tugang ni Simon Pedro. 41Hinanap niya tolos an tugang niyang si Simon saka sinabihan, “Nakua mi na an Mesias!” (An boot sabihon kan tataramon na ini “An Cristo.”) 42Ipinag-iba ni Andres si Simon ki Jesus.\nKan mahiling ni Jesus si Simon, sinabihan niya ini, “Ika si Simon na aki ni Juan. Ngangaranan kang Cefas.” (An ngaran na ini pareho kan ngaran na Pedro na an kahulogan, “gapo.”)\nInapod ni Jesus si Felipe asin si Natanael\n43Kan sunod na aldaw, nagdesidir si Jesus, na magduman sa Galilea. Nanumpongan niya si Felipe asin sinabihan, “Sumunod ka sako!” ( 44Si Felipe taga Betsaida, kahimanwa ni Andres saka ni Pedro.) 45Dangan nakua ni Felipe si Natanael saka sinabihan, “Nakua mi an tawong sinabi ni Moises sa libro kan Katogonan asin sinabi man kan mga propeta. Siya si Jesus na taga Nazaret, aki ni Jose.”\n46Nagsabi si Natanael, “May marahay man daw na magikan sa Nazaret?”\nNagsimbag si Felipe, “Madya nganing mahiling mo.” 47Nahiling ni Jesus si Natanael na nagdadangadang, asin nagsabi siya, “Uya an tunay na Israelita na mayo nin pagsagin-sagin!”\n48Hinapot siya ni Natanael, “Ano ta midbid mo ako?”\nNagsimbag si Jesus, “Bago ka apodon ni Felipe, kan idtoon ka sa sirong kan kahoy na higera, nahiling taka na.”\n49Nagsabi si Natanael, “Rabbi, totoong ika an Aki nin Dios! Ika an Hade nin Israel!”\n50Sinabihan siya ni Jesus, “Minatubod ka huli ta nagsabi akong nahiling taka kan idtoon ka sa sirong kan kahoy na higera? Mas darakula pang bagay ki sa mga ini an mahihiling mo!” 51Nagsabi pa si Jesus, “Sa katotoohan sinasabihan ko kamo, mahihiling nindo an langit na mabuka, asin an mga anghel nin Dios na nagsasakat saka naghihilig sa Aki nin Tawo!”


SA MODERNISASYON KAN PNR: Sagcod palang sa survey\nPatapuson na termino ni Presidente Rodrigo Duterte alagad natatapos pa sana kan 2019 an satellite survey kan China Railway Engineering (CRE) nganing buhayon giraray an Philippine National Railways Bicol Express para sa konstruksyon kan bagong relis haling Manila hasta Bicol.\nAlagad mayo pang pinal kun nuarin masikad an proyecto mientras na pighahaman pa an plano asin documentations asin ciertong madadagos na an Php175-B na inutang kan gobierno para sa modernisasyon kan Bicol Express.\nAn CRE kaibanan an Engineering Department kan PNR Bicol sa pamamayo ni Greg Mano nagconducir kan saindang satellite survey sa mga PNR railways sa Camarines Sur, Albay sagcod na nagbisita sa Sorsogon mantang kabale na sa bagong ruta sa viaje kan Bicol Express iyo an Matnog, Sorsogon.\nSinabi ni Mano na dakul na mga banwaan an kabale sa program re-routing mientras kaipuhan sa bagong desinyo sa makaskasan na dalagan kan train na aabuton nin sagcod sa anom na oras an viaje haling Manila sundo sa Matnog, Sorsogon.\nSa saindang survey sampolong kurbada sa Sipocot-Lupi section an kabale sa dapat dai na agihan kan bagong railway maging sa iba pang mga lugar kun igwang halabang mga kurbada dai na aagihan kan rehabilitasyon mantang an dalagan an ginibong desinyo para 120 kph asin operational speed na 80 kph.\nAn grand terminal ibubugtak sa 14 hektaryang lote sa Pili, Camarines Sur harani sa Provincial Capitol asin kabale sa napiling lugar na grand terminal sa Daraga kan provincia nin Albay.\nEnot nang sinabi ni Secretary Arthur Tugade an time-table puon 2018-2022 alagad dai nangyari. An konstruksyon kan bagong railway system sa paagi kan Chinese general consultancy service.\nAn train stations hale sa Paco, Manila abut sa Matnog, Sorsogon na mapalaba asin lakbang kan 683 km na bagong konstruksyon kan railways kaparejo sa international standard.\nSiyam an mga train stations na ikokonstruhir sa Paco, FTI, Los Baños, Lucena, Gumaca, Pili/Naga, Legazpi/Camalig, Sorsogon City asin Matnog.\nSa report kan DOTr, ipinahayag na maabot sa 100,000 na mga familia an apektado sa reconstruction kan PNR railways kan Bicol Express.\nAn fondo na nagcacantidad Php175-B sa dakulang proyecto kan perokaril inutang kan gobierno kan Filipinas sa China na dapat mabayadan sa laog nin viente (20) anyos asin dos por cientong interest per anum. (DPAureus)


Biyahe sa Campo Cuatro\n1966. Dai ko nanggad malilingawan ang magayon asin mafreskong baryo, ini an Campo Cuatro, Tinambac. Si Manoy Carding asin ako, pig dara sa Campo Cuatro ni Tiyo Fred Villamor, sarong para timon nin Lantsa na may rota sa mga kostales kan San Miguel Bay. Amay sa pagka aga malunad sa awto na TM Liner na may parada sa Kalye Igualdad harani sa harong ni Doktora Asence. Inot na pundo sa poblacion kan Calabanga, sunod sa centro kan Ratay. Haloy an biyahe dara nin lubak-lubak, maalikabok o malaboy na tinampo kaidto, alagad an maogma iyo an pag agi sa Puting Daga sa Cagsao ta digdi mahihiling an kagayonan kan kadagatan kan San Miguel Bay. Marambong na kakahoyan an aagihan sa mga baryo kan Paolbo na mahihiling an magayon na bulod Canibag na pinag kampohan nin mga soldados hapones sa Belen, sunod an Manguiring, Paolbo, Cabanbanan, Binanuanan, asin an kurbada kan Sibobo na minsan pang pig dayo nin mga debotos ta nag apareser sa sarong halangkawon na kahoy an imahen ni Kristo.\nOdto mina abot an TM Liner sa Pantalan ni Rances asin ni Raming duman sa Bagacay para maglunad sa Lantsa pasiring sa Campo Cuatro. Sa Pantalan, an mga pasaheros nin lantsa anas may pugol nin komiks, arog kan Aliwan, Wakasan, Pilipino, Pinoy Klasiks, Bulaklak, Liwayway asin Tiktik. Sa palibot madadangog sa mga radyo ang Kanta kan Beatles na Obladi-Oblada. Maribokon kan lantsa, kaya kurahaw an orolay-olay kan mga nakalunad. Makalangkag an biyahe ta bakong marikas an Lantsa ta ini kargado nin mga epektos na pig saod sa Naga para itienda sa bukid na baryo. Ala 1 nin hapon, larga an lantsa pasiring katahawan kan San Miguel Bay. Maribokon an makina kan lantsa, kaya kurahaw an orolay-olay kan mga nakalunad. Makalangkag an biyahe ta bakong marikas an Lantsa ta ini kargado nin mga epektos na pig saod sa Naga para itienda sa bukid na baryo. Minalaog sa sarong dakulang salug pasiring sa San Vicente Tinambac, ta digdi minababa an mga pasaheros na mabaklay nin sarong oras sa bukid para maabot ang Campo Cuatro. Sa paglaog sa San Vicente, mahihiling an marambong na mga bakawan, nakatugdon sa mga sanga nin kahoy an mga de kolor na gamgam na nag aawit sa pagsabat samuya.\nHuring hapon mina abot an lantsa sa saditon na duongan kan San Vicente asin an mga tawo kaipuhan magtukad asin magbaklay nin haros sarong oras para maabot an Campo Cuatro. Sa dalan, mahihiling an darakulaon asin haralangkawon na mga poon nin kahoy, madadangog ang mga kagsing nin kabalang asin siwit nin mga gamgam, pasulunupon na an aldao kan maabot mi an Campo Cuatro. Haros gabos na poon nin kahoy sa gilid kan tinampo pano-pano nin Aninipot na iyo an nagdudulot nin liwanag sa dalan. Kan banguing idto, nagsisiribot an mga tawo ta igua nin Awditoryum, ini an apod sa baraylihan na iguang bayad para sa pagpa karhay kan Kapilya. An mga soltero, naka sulot nin trubinahes asin iguang ogom ogom na tsiklet. An mga daraga, magagayon sa pig Korong na mga buhok asin mapulang lipistik,gabos sinda naglalahid sa kwelyo nin mahamot na olor arog kan Maja asin Revidor. An buhok kan mga soltero makintab sa pig hapulas na Leconte. Sa oras nin Awditoryum, magayon an mga tugtog nin plaka, asin an mga daraga nakatukaw sa sarong lugar mantang ang mga soltero nakatindog sa sarong gilid nagmamasid kung siisay an tatargeton o kakabiton sa pagbayle. Parati, digdi nagpopoon an pag erelosyonan sagkod magka inaragoman.\nAn tubig na inumon, samuyang pig kukua sa hararom na bubon asin uso na kaidto an pig babakal an tubig na inumon sa maskuladong para pingka nin dekantong lata na may tahob dahon batag para dai makagan nin ati an tubig. An mga aki, maogmang nag kakarigos asin naglalangoy sa duwang malinaw, hararom, asin malipot na sagurong na inaapod Malibtong asin Ogob. An Pamaba na pig bubutong nin damulag iyo an saro sa paagi para ihatod sa Poblacion kan Tinambac an mga Paroy, Kamote, gulayon, kopras, frutas, asin iba pa. Si Gurang Badong, komprador, iyo an nagsusugo sa sarong lalaki na madara kan Pamaba dara an mga produkto. An Pamaba minahale alas 6 nin Bangui, aldao na mina abot sa Tinambac. Para dai magutom, pig tutugon ni Gurang Badong an lalaki, na magpaka basug sa bandihadong maloto na pig ramas sa kinudkod na niyog. Iguang sadit na Sari Sari store sa dai karayuhan, ini pig babantayan nin duwang aking babae, an yaon na estante iyo ang 3 bote nin Coca Cola, na aro aldao pinag pupunasan. An garapon iguang laog nin Saltine Cracker asin matagas na Tango asin Brojas, igua pang bubble gum na may nakadukot na plastic na singsing. Sa bandang itaas, iguang sablayan nin mga renta nin komiks. An mga aki nagkakarawat sa dalan na iguang nakatalbong na riles, na an boot sabihon ang Campo Cuatro naging lugar na pinag kukuanan nin mga troso nin kahoy durante kan Pistaym. Iyo ini an biyahe na dai ko nalilingawan ta ladawan ini nin tunay na buhay nin mga bikolano sa Baryo.


Partido area naalarma kan pinakainot na Covid-19 case\nABO CHECKPOINT. Tulos nagpaluwas nin direktiva an lokal na gobierno kan Tigaon, CSur na iimponer an lockdown sa brgy. Abo, kasunod kan kumpirmasyon kan DOH sa pinaka-inot na casong Covid 19 sa Partido area. (LGU Tigaon)\nNaalarma an mga banwaan sa Partido area kasunod kan kumfirmasyon kan Departamento de Salud (DOH) sa Bicol kan pinaka-inot na casong coronavirus disease (Covid-19) sa Camarines Sur na 23 anyos na daraga taga barangay Abo, Tigaon.\nAn barangay Calalahan, San Jose, CSur asin Salogon, Sagnay, CSur kataid na barangay kan Abo tulos nagbugtak kan saindang checkpoint nganing maimplementar an lockdown asin dai tinutugotan an arin man na residentes kan barangay digdi na magluwas kun bako man nin emerhencia.\nAlagad namundo si Alcalde Chique Fuentebella kan ma-irehistro sa DOH an ika-duwang caso sa Covid- 19 sa banwaan nin Tigaon na tulos naging estricto sa mga checkpoint.\nSinabi kan DOH nag-eedad 41 años na lalaki na ika-60 pasyente sa total na 62 na caso sa Bicol.\nSi Consejal Audie Concina kan LGU San Jose na kabale sa enot na grupo na nagbantay sa checkpoint sa Brgy. Calalahan nagsabi na tulos naging alertado an mga opisyales lokal asin barangay kan San Jose asin Sangay nganing dai makalaog an hale sa brgy. Abo sa katuyohan kaini para sa proteksyon kan saindang residentes.\nSegun sa DOH an pasyente na yaon na ngonian sa pribadong isolation facility igwang s igwa nin history nin pag viaje sa Manila. Nag abot an pasyente sa Tigaon kan Abril 4, 2020 asin nagpasa irarum sa 14 diyas na cuarantina. Ginibo an Rapid Anti-Body Test kan nakaaging Mayo 5, 2020 asin nagpa consulta sa BMC sa kaparejong aldaw asin nagpasa irarum sa RT-PCR testing.\nSiya sarong asymptomatic asin nagpapabulong na sa. An mga awtoridad sa salud tulos man nagconducir nin contact tracing asin sa ngonian an barangay Abo pigpasa irarum na ni Alcalde Fuentebella sa lockdown para sa proteksyon kan namamanuan.\nAn LGU nagpaluwas nin Administrative Order No. 20-024 na puon Mayo 9, hasta Mayo 15, 2020 saindang pig-iimplementar an mga minasunod: 1) Bawal na magluwas nin harong afuera kun igwang emerhencia; 2) Suspendido an paggamit kan quarantine pass, kun may babakalon puedeng isugo sa mga tawo sa checkpoint; 3) Estrictong pig-iimplementar an 24 oras na curfew hour asin bawal mag-inum nin arak; 4) Dai tinutugotan na magluwas asin maglaog an mga bakong awtorisadong tawo asin lunadan; 5) Tinutugotan magluwas nin harong an mga frontliners asin iba pang essential workers base sa IATF rules; 6) Matao nin pagkakan sa barangay sa koordinasyon kan LGU-Tigaon; asin Malibot an market on wheels. (DPAureus)


Kasunod kan pagbutwa kan pangaran ni Senador Leila De Lima na saro sa kinukunsiderar kan ibang mga abogado sa Camarines Sur na dapat iyo na an isabat kan partido liberal bilang candidatong gobernador contra ki Louige Villafuerte sa eleksyon sa Mayo 9, 2022.\nNakatalaan hapoton ni Bise Presidente Leni Robredo an senador na tubong Ciudad nin Iriga kun bukas siya na magdalagan sa cargong gobernador sa Camarines Sur.\nNabigla an bise presidente kan ipaabot sa saiya sa press conference sa Ciudad nin Naga kan Hulyo 23, 2021 na igwang nagkaperang abogado an nagrerekomendar na puedeng ilaban kan LP sa Camarines Sur mantang tubong Ciudad nin Iriga.\nSinabi pa bilang taga Iriga calificado pang magparehistro sa Comelec hasta sa Septiembre 30, 2021 komo votante asin magcandidato sa lokal sa maabot na eleksyon.\nPighalimbawa ninda na nangyari na ini ki Senador Antonio Trillanes III na nagcandidatong senador mientras na yaon siya sa laog kan selda kan Philippine National Police asin ki dipuntong dating Senador Ninoy Aquino kan panahon kan martial law.\nPacil na an kampanya nin huli kan pandemya puede sa social media asin virtual.\nAn Bicolanang senadora nag-anunciar na kan saiyang ambisyon na mag-re eleksyon alagad ipapaabot giraray kan bise presidente kun bukas sa pagcandidato sa eleksyon lokal.\nSi VP Robredo iyo an enot na pigtutulod kan mga congresista sa Camarines Sur na magcandidatong gobernador alagad sagcod sa ngunian dai pa napaluwas kan saindang plano kun sa eleksyon lokal o nasyonal.\nSa kaparejong press conference an bise presidente liwat nagsimbag sa kahapotan sa politica na madesisyon siya sa Septiembre 2021 kun anong puesto an dadalagan sa Mayo 2022 eleksyon.\nSaiyang pang sinabi na prioridad niya an trabajo laban sa Covid-19 envez kan politica. Prueba kaini, saiyang dinadara sa Ciudad nin Naga an vaccine express kan OVP nganing kaskasan an turudokan bakuna. (DPAureus)


Home / Albay / Legazpi City / News / 'Biological needs' kan mag-agom, saru sa tututukan kan Albay PDRRMC\n'Biological needs' kan mag-agom, saru sa tututukan kan Albay PDRRMC\nBicol Standard Newspaper Wednesday, January 17, 2018 Albay, Legazpi City, News\nLegazpi City - Makaulok man sa iba, alagad reyalidad suboot kan buhay na may mga “pangangaipo” o biological needs suboot an mga mag agom na yaon sa evacuation centers na dapat tawan atensyon kan Lokal na Gobyerno kan Albay.\nSegun kay Dr. Cedric Daep kan APSEMO, dapat suboot na mawara na sa termino kan kadaklan an “mabahog nin orig” na iyo an pigkakantyaw sa mga mag agom na naghahali sa evacuation centers ngani mag uli para miyentras sa saindang residensiya.\nKan pagtuga kan taong 1993, nauso an terminong ini asin sagkod ngonyan kada vez may evacuation minalataw pa sa mga kararawan.\nSegun kay Daep, may mga medyos naman sindang ginibo kan panahon asin dadagdagan pa sa ngonyan.\nKabale sa mga naisip na lakdang ni Daep iyo an pag escort sa mga mag agom pauli saindang residensya alagad makalihis an sarung oras kakatukon an mga ini ngani magbalik liwat sa evacuation centers.\nKan naka aging mga pag ebakwar, nagtao pa nin passes sa mga hotel an Gobyerno sa mga mag agom o kaya nagbugtak nin “Love House” sa mga evacuation centers alagad dae suboot naging epektibong maray kun kaya pag iisipan pa ninda kun ibabalik ini.\nPinaka maray na ideya suboot an mag istrikto sa bilang kan pamilya sa laog kan sarung classroom.\nDapat suboot na 8-10 families sana an yaon sa laog asin kanya kanya na sanang bugtak nin mga division.\nKada paka pamanggi, Mabugtak man nin mga palabas siring kan cartoons para sa mga aki asin mga musikero para sa gabos.\nTinawan doon ni Daep na an pangangaipong sekswal kan mag agom an dae suboot pwedeng pabayaan kan gobyerno.\nSa dakol na beses suboot niyang pag obserba sa mga evacuation centers, comon na nagigibg problema ini kan mga mag agom apwera sa pagkakan asin kabuhayan kan pamilya.\nMiyentrastanto, tatawan man atensyon an pagbubugtak nin pasimidad para sa mga daraga asin mga nagpapadudo nin mga aki.\nSinabi ni Daep na dapat maging gender sensitive an mga evacuation centers.\nDahilan kaini kun kaya prayoridad man an pagkonstruir nin mga nursery rooms para sa mga lactating mothers mantang lugar nin sanglian man para sa mga kadaragahan.\nSa presente, labi 5 mil ng pamilya o sobra 25 mil ng persona na an mga nasa evacuation centers sa bilog na probinsiya nin Albay. (Vince Villar)\n'Biological needs' kan mag-agom, saru sa tututukan kan Albay PDRRMC Reviewed by Bicol Standard Newspaper on Wednesday, January 17, 2018 Rating: 5


ALMA TSAPTER 2\nSi Amlici nagmawot na magin hade asin pinaghaboan sa paagi nin boses nin mga katawohan --- An saiyang mga parasunod iyo an naggibo na magin hade siya --- An mga Amlicita nakipaggiyera sa mga Nephita asin dinaraog --- An mga Lamanita asin mga Amlicita nagkasararo an mga puwersa asin dinaraog --- Si Alma iyo an naggadan ki Amlici.\nAsin ini nangyaring naglipas sa pagpoon kan ikalimang taon kan saindang pagpapamahala na nagkaigwa nin sarong pag-iiriwal-iwal sa pag-iriba kan mga katawohan; nin huli kan sarong tawo, na pinag-aapud na Amlici, siya bilang sarong napakatusong tawo, iyo, sarong madunong na tawo sa kadunungan kan mundo, siya bilang parasunod sa katukdoan kan tawong naggadan ki Gideon sa paagi nin espada, na hinatulan nin kagadanan uyon sa ley---\n2 Ngonian ining Amlici naggibo, sa paagi kan saiyang katusuhan, na mapalawigaw an kadakul na mga katawohan na tanganing magsunod saiya; grabe kadakul na sinda nagpoon na magin grabeng gayo an kapangyarihan; asin sinda nagpoon sa paghingoha na maipamugtak si Amlici na magin sarong hade na mangingibabaw sa mga katawohan.\n3 Ngonian ini nakapagpa-alarma sa mga katawohan kan simbahan, asin man sa gabos na dae nagpadarang maparayo sa mga pangangagda ni Amlici; nin huli ta sinda nakakaaram na uyon sa saindang ley na an mga arog kaining mga bagay dapat na ipagpamugtak sa paagi kan boses nin mga katawohan.\n4 Kun kaya, kun ini magin posible na si Amlici dapat na ganahon an boses kan mga katawohan, siya, na bistadong sarong maraot na tawo, na puwedeng magkait sainda kan saindang mga karapatan asin mga pribilihiyo kan simbahan; nin huli ta ini kaidto pa an intensiyon niya na destrosohon an simbahan nin Diyos.\n5 Asin ini nangyaring naglipas na an mga katawohan nag-asembliya kan saindang mga sadire na magkatiripon-tipon sa gabos na bilog na kadagaan, an lambang tawo sa saiyang sadireng kaisipan, kun sinda uyon o dae ki Amlici, sa separadaong mga kahawakan, na nagkaigwa nin grabeng kontrahan na pag-oorolay-olay asin grabeng makangalason na pag-iiriwal-iwal sa lambang saro sa saro.\n6 Asin kaya sinda nanggad nag-asembliya kan saindang mga sadire na tanganing maipahayag an saindang mga boses manungod sa mga bagay-bagay; asin sinda dinara sa atubangan kan mga huwes.\n7 Asin ini nangyaring naglipas na an boses kan mga katawohan nagluwas na kontra ki Amlici; na siya dae ginibong hade na mangingibabaw sa mga katawohan.\n8 Ngonian ini nakapagkausa nin grabeng kaogmahan sa mga puso ninda na kontra sa saiya; alagad ki Amlici naggibong pukawon sinda na pabor saiya na magka-aranggot sainda na bakong pabor sa saiya.\n9 Asin ini nangyaring naglipas na sinda nagtiripon kan saindang mga sadire na magkasararo, asin kinonsagra si Amlici na magin saindang hade.\n10 Ngonian kan si Amlici na naggibo nang hade siya nagsugo sainda na sinda dapat na magkapot nin mga armas kontra sa saindang mga katugangan; asin ini saiyang ginibo na tanganing sakopon niya sinda.\n11 Ngonian an mga katawohan ni Amlici pinagbibisto sa paagi nin pangaran ni Amlici, na pinag-apud na mga Amlicita; asin an katadaan pinag-aapud na mga Nephita, o an mga katawohan nin Diyos.\n12 Kun kaya an mga katawohan kan mga Nephita nakakaaram na gayo kan intensiyon kan mga Amlicita, asin kun kaya sinda naghanda sa pakikipag-atubang sainda; iyo, sinda nag-armas kan saindang mga sadire nin mga espada, asin mga sibat, asin mga busog, asin mga pana, asin mga gapo, asin mga tirador, asin nin gabos na manera nin mga armas pangiyera, sa lambang klase.\n13 Asin kaya sinda nakapaghanda na na atubangon an mga Amlicita sa panahon na sinda mag-atake. Asin nagkaigwa nin mga kapitan, asin halangkaw na mga kapitan, asin mga pamayong kapitan, na uyon kan saindang mga kabilangan.\n14 Asin ini nangyaring naglipas na si Amlici nag-armas kan saiyang mga tawo nin gabos na manera nin armas pangiyera sa lambang klase; asin siya man nangngaran nin mga tagapamahala asin mga lider na mangingibabaw sa saiyang mga katawohan, na pangengenotan sinda sa pakigiyera kontra sa saindang mga katugangan.\n15 Asin ini nangyaring naglipas na an mga Amlicita nag-arabot sa ibabaw nin burokid-bukid na Amnihu, na yaon sa sirangan kan salog Sidon, na nagdadaloy sa kadagaan nin Zarahemla, asin duman sinda nagpoon sa pakipaggiyera laban sa mga Nephita.\n16 Ngonian si Alma, bilang iyo an pamayong huwes asin gobernador kan mga katawohan nin Nephi, kun kaya siya naghanduyog sa saiyang mga katawohan, iyo, sa pag-iriba kan saiyang mga kapitan, asin mga pamayong kapitan, iyo, na yaon sa pamayuhan kan saiyang mga hukbo, laban sa mga Amlicita sa pakipaggiyera.\n17 Asin sinda nagpoon sa paggaradan kan mga Amlicita sa may buro-bukid na sirangang parte kan Sidon. Asin an mga Amlicita nakipaglaban na gayo sa mga Nephita na may grabeng kakusugan, na tanganing kadakul sa mga Nephita an nagkaturumba sa atubangan kan mga Amlicita.\n18 Daeng pagkukulang na an Kagurangnan an nagpakusog kan kamot nin mga Nephita, na tanganing saindang pinagparagadan an mga Amlicita sa dakulang pagbuno, na tanganing sinda nagpoon na magparadulag sa atubangan ninda.\n19 Asin ini nangyaring naglipas na an mga Nephita nagralamag sa mga Amlicita sa bilog kaidtong aldaw, asin pinaggaradan sinda sa dakulang pagbuno, na tanganing nagkaigwa nin mga gadan sa mga Nephita na may bilang na sais mil kinyentos sais siyenta asin duwang mga kalag.\n20 Asin ini nangyaring naglipas na kan si Alma dae na makakalamag sa mga Amlicita siya nagkausa na an saiyang mga katawohan dapat na magtugdok kan saindang mga tolda sa bukid nin Gideon, an bukid na pinag-apud sa ngaran ni Gideon na nagadan sa kamot ni Nehor sa paagi nin espada; asin sa bukid na ini an mga Nephita nagtugdok kan saindang mga tolda para sa pagkabanggi.\n21 Asibn si Alma nagpadara nin mga espiya na iyo an magsunod sa mga Amlicita, na tanganing siya puwedeng makaaram kan saindang mga plano asin kan saindang mga gigibohon, kun saen siya puwedeng makapagbantay kan saiyang sadire laban sainda, na tanganing saiyang mapagbantayan an saiyang mga katawohan laban sa pagkadestroso.\n22 Ngonian sinda na saiyang pinadara tanganing magmasid sa kampo kan mga Amlicita pinag-apud na sinda si Zerem, asin Amnor, asin Manti, asin Limherl iyo ini sinda na iyo an nagpasiring kairiba an saindang mga tawo sa pagmasid sa kampo nin mga Amlicita.\n23 Asin ini nangyaring naglipas na kinaagahan sinda nagbaralik sa kampo kan mga Nephita na nasa grabeng kahidalian, na yaon sa dakulang kangangalasan, asin pano-pano nin grabeng pagkatakot, na nagsasabi:\n24 Hilnga, samuyang sinundad sa kampo an mga Amlicita, asin sa samuyang dakulang pagkangalas, sa daga nin Minon, sa ibabaw kan daga nin Zarahemla, pasiring sa dalan paduman sa daga nin Nephi, nakahiling kami nin grabe kadakul na bilang na hukbo nin mga Lamanita; asin hilnga, an mga Amlicita nakibale na sainda;\n25 Asin pinag-ambahan na lusubon an satuyang mga katugangan na yaraon sa dagang idto; asin sinda nagdudurulag sa atubangan ninda na kairiba an saindang mga kakarnerohan, asin saindang mga agom, asin saindang mga kaarakian, pasiriring sa satuyang siyudad; asin laen lang kun kita maghihidali baka mapapasainda an satuyang siyudad, asin an satuyang mga ama, asin an satuyang mga agom, asin an satuyang mga kaarakian gagaradanon.\n26 Asin ini nangyaring naglipas na an mga katawohan nin Nephi pinagsararay an saindang mga tolda, asin nagharale sa bukid nin Gideon pasiring sa saindang siyudad, na iyo an siyudad nin Zarahemla.\n27 Asin hilnga, habang sinda nagbabalyo sa salog nin Sidon, an mga Lamanita asin mga Amlicita, na grabeng gayo kadakul an bilang, na arog kaidto pa, na siring sa mga buhangin nin kadagatan, nag-aratake sainda na tanganing destrosohon sinda.\n28 Daengpagkukulang, ang mga Nephita na pinakusog kan kamot nin Kagurangnan, na nagparangadye nin may kakusugan sa saiya na saiyang ililigtas sinda paluwas sa mga kamot kan saindang mga kalaban, kun kaya an Kagurangnan nadangog an saindang mga kinurahaw, asin nanggad pinakusog sinda, asin an mga Lamanita asin an mga Amlicita nagkaturumba sa atubangan ninda.\n29 Asin ini nangyaring naglipas na si Alma nakipaglaban ki Amlicita sa espada, lalawgon sa lalawgon; asin sinda nanggad nagralabanan nin may kakusugan, an saro laban sa saro.\n30 Asin ini nangyaring naglipas na si Alma, bilang sarong tawo nin Diyos, na nakapaghimo nin may grabeng pagtubod, nagkurahaw, na nagsasabi: O Kagurangnan, kaheraki asin iligtas an sakuyang buhay, na tanganing ako an magin instrumento kan saimong mga kamot sa pagligtas asin mai-preserba ining mga katawohan.\n31 Ngonian kan si Alma nakapagsabi na kaining mga tataramon siya nakipaglaban giraray ki Amlici; asin siya pinakusog, na tanganing saiya mismong nagadan si Amlici kan saiyang espada.\n32 Asin siya nakipaglaban man sa hade kan mga Lamanita; pero an hade kan mga Lamanita nagdulag paharayo ki Alma asin isinubol an saiyang mga guwardiya na iyo an makilaban ki Alma.\n33 Alagad si Alma, kairiba an saiyang mga guwardiya, nakipaglaban sa mga guwardiya kan hade nin mga Lamanita hanggan saiyang magadan asin maitulak sinda pabalik.\n34 Asin kaya saiyang pinagrilininig an lugar, o an tampi, na yaon sa sulnopan kan salog nin Sidon, pinag-arapon an mga hawak nin mga Lamanita na nagkagaradan pasiring sa mga tubig nin Sidon, na tanganing an saiyang mga katawohan magka-igwa nin lugar na mabalyuhan asin makipaglaban sa mga Lamanita asin mga Amlicita na yaraon sa sulnopang parte kan salog Sidon.\n35 Asin ini nangyaring naglipas na kan sinda nakabalyo na gabos sa salog Sidon na an mga Lamanita asin mga Amlicita nagporoon sa pagdurulag paharayo sainda, na maski na ngani na sinda grabe pang gayo an numero na sinda ngani dae pa kayang bilangon.\n36 Asin sinda nagdurulag sa atubangan kan mga Nephita pasiriring sa kadawagan na yaon sa may sulnopan asin norte, paharayo lampas sa mga kasagkoran nin kadagaan; asin an mga Nephita nagralamag sainda na may grabe sindang kakusugan, asin sinda nanggad pinaggaradan.\n37 Iyo, sinda nagkanaragboan kan lambang kamot, asin ginaradan asin nagdurulagan, hanggan sinda nagkawaratak-watak sa may sulnopan, asin sa may norte hanggan sinda nagka-arabot sa may kaparangan, na pinag-aarapud na Hermounts; asin iyo ini an parte kan kaparangan na pinamumuhayan kan mga layas asin masibang mga hayop.\n38 Asin ini nangyaring naglipas na kadakul an nagkagaradan sa may kaparangan kan saindang mga lugad, asin pinagkarakan kaidtong mga hayop asin man kan mga buwitre nin hangin; asin an saindang mga tulang nagkanaragboan, asin pinagtiripon-tipon sa ibabaw nin daga.\n# posted by Unknown @ 7/27/2005 01:36:00 PM


DARA NI VP LENI HALI SA USA\nMedical equipment dai inako kan Capitolyo\nYaon na an pighahalat na mga medical equipment hali sa Estado Unidos para sa Infirmary Hospital kan Calabanga, Camarines Sur asin preparado na kutang ipasa ni Bise Presidente Leni G. Robredo sa Capitolyo Provincial alagad namundo an bise presidente matapos informaran siya na dai pa aakoon kan provincia an saiyang na-solicit na mga kagamitan sa hospital asin nagtutubod siya na politica an dahilan na kaini.\nPigtalaan kan Viernes, Hulyo 20 an turn over matapos mag-abot sa Filipinas an mga medical equipment na saiyang nahagad sa ANCOP Foundation Inc. sa Estados Unidos apesar na aram kan Capitolyo Provincial sa ginibo nindang Technical Working Group meeting kan Noviembre 17, 2017 na presente si Gobernador Migz Villafuerte asin iba pang miembros kan TWG kan saindang mga kanya-kanyang assignment kan cada ahencia ngani sanang maging operational an hospital.\nSi Robredo nag-atubang sa press conference kan nakaaging semana nganing ipaliwanag kaini an saiyang programa sa Omasenso sa Kabuhayan alagad kabalae sa nahapot saiya si pangakong mga hospital equipment.\nAn simbag kan bise presidente ‘’Yaon na si medical equipment dapat i-turn over ngonian na, nag-abot si equipment yaon na si ma-donar na ANCOP Foundation Inc, hali pa sa USA na pigrepresentaran ni Roger Santos, executive officer kan foundation. Alagad pig-informed kita kan provincia na dai pa ninda aakoon si equipment asin aram ko pigpadara palang si surat ngonian na aga’’.\nNamundo an bise presidente huli ta an apektado kun padagos na ma-aabala an operasyon kan infirmary hospital iyo an residentes kan banwaan nin Calabanga, saiya pang pig-osipon na nakakahinanakit an arog kaining nangyayari sa sinambit na banwaan ta igwa pang naghahanap na mga diferencia sa proyecto na taohan kan Malacañan asin naheheling niya na igwa nang motivo political.\nMGA OBLIGASYON KAN MIEMBROS\nSi Robredo iyo an pamayo kan TWG nagpaapod nin orolay kan Noviembre 17, 2017 na nagkasurondo an mga miembros kan saindang kanya-kanyang assignment, si Diputado Gabby Bordado iyo an mapagibo kan access road, si Gob Villafuerte nagsabi asin nagpangako na preparado an Capitolyo kan saindang P12-M na fondo para sa personajes kan hospital cada taon, afuera pa kaini iyo pa an magastos para sa pagpa-tiles kan salog.\nKabale pa sa TWG iyo an DOH iyo an masuplay nin mga laboratoryo asin iba pang facilidades mantang nagcierto an ahencia na matao pa nin dagdag na fondo na nagcacantidaad nin P5.5–M. Si Alcalde Ed Severo kan Calabanga an saiyang pigpangakong tabang iyo an pagpatakod nin linya kan tubig hali sa Calabanga Water District.\nSa sinambit na miting presente si City Health Officer Vito Borja kan Ciudad nin Naga na nagpaliwanag kun panong nagpuon an operasyon kan City Hospital nganing matawan ideya an LGU Calabanga.\nAn bise presidente naghagad nin listahan sa DOH Bikol kan mga kaipuhan sa Infirmary Hospital na iyo niya an pigsunod na hahagadon sa sarong foundation sa US asin nakua na an mga maninigong medical equipment alagad dai pigrecibe kan Capitolto.\nAn mga kagamitan pigpasaray muna ni Robredo sa bodega asin siya an mabayad sa arkila bakong hali sa fondo kan Opisina kan Bise Presidente.\nMasupog sa nag-donar mararaya arog pa kaini an nangyari, sabi pa.\nDAHILAN KAN CAPITOLYO\nSi Provincial Administrator Angel Naval iyo an nagsurat sa bise presidente kun tano ta dai pa ninda aakoon an mga medical equipment huli sa mga dahilan na mayo pa nin suplay nin corriente an infirmary hospital, mayo pang access road, mayo pang hospital waste disposal asin iba pang rason.\nSi dating Presidente Noynoy Aquino iyo an nagpangako kan hospital sa Calabanga alagad kan si VP Robredo iyo pa kaidto an Congresswoman kan tercer distrito iyo an nag-follow kan proyecto nganing marealisar na alagad nagkaigwa pang pagkaabala huli ta dai tolos pinaluwas kan DOH si fondo sa construksyon kan edificio.\nDinagdag pa kan VP na saiyang na-iintindihan an limitasyon kan provincia mantang sinda an masueldo kan mga personajes alagad kun hehelingon sa minutes sa ginibong TWG meeting ‘’very helpful and cooperative si Gob Migz. Si kaya niyang sagoton pigcierto na itatao. As I said baka si refusal na akoon si mga gamit o equipment igwang dahilan, pero an punto ko din yaon na si gamit ano man an raot na recibohon yan lalong lalo na napag-olayan yan asin an kawaran gamit nakakasagabal sa pagpoon sa operasyon kan hospital’\nSa Calabanga, Camarines Sur, si Consejal Levi Sta Ana nagpahayag sa media na siya namumundo kan pangyayari apesar na yaon na an pighahalat na medical equipment alagad habo pang recibihon.\nAn apektado kaini iyo an saindang residentes, nagtabang na an bise presidente alagad igwa pang naghanap na diferencia ta taohan kan Malacañan. (DPA)


Pag naraot an sirâ | Magbikol Kita\nWednesday, October 20, 2021, 8:24pm\nPublished on Sunday, September 27, 2020, 5:45pm\nDakol na mga bagay an naapresyar ko na saná kan nagkaedad na ako. Pag aki ka pa, dipisil maintindihan kan lumbod na pag-isip na may mga bagay na bakong marhay sa inot na ekspiryensya pero nagrarahay sa kahaluyan nin paggibo. Saro na digdi iyo an pagkakan nin mariguso o, kun aki ka pa, idtong manlainlain na kagugulayan o berdura na tinanom sa mga natad kan mga harong, o kaya pinapabakal sa saod.\nHaloy akong napaisip kaini, ta kung tano ta naraya akong marhay na magkakan nin gulay, lalo na kan mariguso, sagkod naisip ka na, kan sadit pa ako, si klase kan mariguso na yaon satuya sa Bikol, iyo si mga saradit na lintian na pait. Ngunyan na mga panahon, ibang klase na an marigusong yaon: mas halaba, mas mataba asin, pag nababad na sa tubig na may asin, halos mayo nang pait. Masasabi man ini sa dakol na gulayon: an antak mas halaba na saka mas malumoy, an talong garo na upo sa kadakulaan. Nagrahay an kalidad, dabing yaon pa man nanggad an siram.\nSaro pa sa mga bagay na dai ko naapresyar kan sakong kaakian iyo an Naga City Public Market. Kun sabagay, kan mga dekadang ‘70 sagkod ‘80, mayo man garong muyang magduman sa supermarket. Maati, malaboy, mabatâ, madiklom, makatakot. Pag tig-uran ka na magsaod, dai ka nungka magsulot nin sapatos, o badong puti, ta mapuli ka na garo ka napahuros sa dalnak. Mayong tamang drainage; mayong basurahan sa palibot. Sagkod na nasulo na sana ini kan 1988, na iyo an senyal para mapakarahay an nasabing lugar.\nUrog na ngunyan na nagkaedad na ako, naapresyar ko man na, maski malain si supermarket, dakol na mga bagay na yaon duman an dai ko na nahihiling pag minasaod ako sa ngunyan na mga taon. An pinakadakulang pagbabago iyo an mga produktong hali sa dagat na mayo na ngunyan. Kan kapanahunan, sa huring parte kan dekada ‘70, inabot ko pa na may mga sira na sa kadakulan, dai na ngani kinikilo sa bentahan, por atado na lang. Iyo ini an lawlaw o tamban, sadit na sibubog, saka turingan. Girumdom ko na pag kapanahunan kan mga sirang ini, banye-banyera an bagsak kaini sa saod. Halos ipanao na saná an presyo. Singko pesos an atado. Urog na an turingan, ta dai pwedeng hilado, ta madaling malapa. Pag minabakal si Mama, pahingurag an kinukua, ta nag-aaprubitsar sa baratong presyo. Pag-abot sa harong, si kahirakan na Manay Violy lilinigan si mga turingan, sabay uun-unon. Kun binakal nin Lunes si turingan, hanggan Hwebes, iyo pa an panira mi. Masiram man, lalo na pag pig-pritos matapos maun-on. Kun bako nang labas, maaraman mo ta gagatulan ka, o malugad an dila mo.\nInabot ko pa na pirming may binibentang malasugi asin bangkulis sa saod, lalo na sa mga bulan ni Marso, Abril, asin Mayo. Tunay na bangkulis, na kun sa tataramon na Ingles, blue fin tuna, bakong rayado, bakong pundahan, lalo nang bakong yellow fin na iyo na saná an natatadang sira na medyo nagbubutwa paminsan-minsan. An bangkulis iyo an hadi kan mga sira. Masiram asin managom. Pwede sa maski anong luto (huri na kan naaraman na kung presko pa talaga, pwedeng-pwede na dai na ngani lutuon) kusiduhon, asalon, gutaan, eskabetse. Maski maluya an paraluto, ta masiram an sira, dai maririsang patal sa kusina.\nKaiba ako sa mga deliberasyon asin huruntahan kan Western Pacific Fisheries, bilang representante kan opisina mi. Ini kan mga taon 2005 sagkod 2011. Duman ko naaraman kun gurano na kalala an danyos sa mga siraan sa kadagatan ta. Inestimar na hasta 90% kan bangkulis sa Pacific Ocean ubos na, asin aibilang na an bangkulis na endangered species. Nadanyaran naman pati an mga yellow fin sa kadagatan kan Pilipinas. Sa totoo saná, an bantugan na mga bangkulis sa General Santos City, kadaklan bako nang hali sa dagat ta. An mga parasira ta, minaabot nang Sulawesi o kaya Papua New Guinea sa paglamag.\nIyo man an masasabi sa iba pang sira, na naabuso sa darakupan. Sa hirak nin Dyos, nagimaawan na man an kadaklan sato sa pag-isip na pwedeng wan-to-sawa an pagsira sa dagat. Binawal ta na an paggamit nin dinamita. Binawal ta na an paghilo. Binawal ta na an pagdakop kun oras nin pagpaugbon. Haloy na panahon an nakalipas na nagdarakupan na mayong pakiaram sa masunod na mga taon. Sagkod ngunyan, namamatian ta pa an epekto kan mga kagigibuhan na idto. Lugod man magdanay pa an pagtao nin proteksyon sa satuyang dagat, ta kung ano an ataman ta sa katubigan ka, kita man saná an makakamati kan maray o malain na epekto kan mga aksyon na ini. Kun dai ta mabakli an mga kagigibuhan na ini, dai ta matatawan nin oportunidad an mga kaakian na maapresyar man an kagayunan asin kasaganaan kan satuyang dagat, asin si nakalipas na panahon, memorya na saná man nanggad.


SB kan Pili, CSur naglinaw sa isyu sa pagbawi kan P50-M\nAn cuestionableng kahagadan ni Alcalde Tomas Bongalonta kan Pili, Camarines Sur na naghahagad sa Sangguniang Bayan nganing tawan siya nin awtorisasyon sa pagpirma sa memorandum of agreement (MOA) sa Philippine Games Amusement and Gaming Corporation (PAGCOR) sa idodonar na P50-M iyo an dahilan na igilid muna an pagpasar kan resolusyon.\nHaloy na an isyung ini alagad sa paliwanag ni Consejal Efren Amesola, kabale sa mayoriang miembros kan SB an kahagadan kan jefe ejecutivo para sa idodonar na multi-purpose bldg. kan PAGCOR na may cantidad P50-M alagad kaipuhan an resolusyon na nag-aawtorisar sa saiya na magpirma sa MOA sa iimplementar na proyekto.\nHuli sa kawaran nin MOA, binawi kan PAGCOR an proyekto na magagamit pa bilang evacuation center.\nNaging cuestionable sa sainda an urulay sa donasyon tano ta kabale pa an hinahagad na kondisyon kan madonar nin lote sa brgy. Cadlan na dapat magpa-konstruhir nin school building asin kapilya an LGU sa laog kan 500 metros cuadradong lote na idodonar kan sarong organisasyon.\nAn lote hale sa idodonar kan Congregation of the Mission na pinamamayohan ni Fr. Ruel Ruelos.\nPigbuyagyag pa ni Amesola na pigcuestion ninda an kahagadan kan alcalde mantang igwang nagrereclamong mga benipisyaryo kan lote, dai sinda nag-kokontra sa proyekto kun mayong problema, sabi pa kan consejal.\nKun tano ta dapat ibalyo an proyekto sa lote na sadiri kan Capitolio Provincial, saiya pang sinabi na si Congresista LRay Villafuerte iyo an naghagad nin tabang sa PAGCOR.\nAn mayoriang miembros kan SB kaalyado ni Gobernador Migz Villafuerte mantang sinda Consejales Narcel Lopez asin Francis Belen iyo sana an kasurog kan jefe ejecutivo. (dpa)


MOSIAH TSAPTER 23\nSarong kasaysayan manungod ki Alma asin kan mga katawohan nin Kagurangnan; na napaharale pasiring sa kaparangan kan mga katawohan ni hadeng Noah. Kumponido kan mga Mosiah Tsapter 23 asin 24.\nSi Alma Nagsayuma na magin hade --- Siya nagsirbe bilang halangkaw na pade --- An Kagurangnan nagpadusa sa saiyang mga katawohan, asin an mga Lamanita sinakop an kadagaan nin Helam --- Amulon, lider kan mga mararaot na kapadean ni Hadeng Noah, naghade bilang tagasunod kan monarkiya nin Lamanita.\nNgonian si Alma, na pinatanidan nin Kagurangnan na an mga hukbo ni hadeng Noah pasiriring sa sainda, asin ta saiyang ipinaaram sa saiyang mga katawohan, kun kaya saindang tiniripon na magkasararo an saindang mga kakarnerohan, asin dinarara an saindang bagas, asin nagralarga pasiring sa kaparangan bago pa man mag-abot an mga hukbo ni hadeng Noah.\n2 Asin an Kagurangnan an nagpakusog sa sainda, na tanganing an mga katawohan ni hadeng Noah dae makaabot sainda tanganing pagdestrosohon sinda.\n3 Asin sinda nagdurulag nin walong aldaw na pagralakbay pasiring sa kaparangan.\n4 Asin sinda nakaabot sa sarong kadagaan, iyo, magin sarong gayong magayon asin marahay-rahay na kadagaan, sarong kadagaan nin purong tubig.\n5 Asin saindang itinurugdok an saindang mga tolda, asin nagpoon sa pagbungkal nin daga, asin nagpoon na magturugdok nin mga pagharongon; iyo, sinda mahihigos, asin nagtrabahong gayo.\n6 Asin an mga katawohan nagmarawot na si Alma an dapat nindang magin hade, nin huli ta siya namumutan kan saiyang mga katawohan.\n7 Alagad siya nagsabi sainda: Hilnga, ini bakong kapakinabangan na kita magkaigwa nin sarong hade; nin huli ta kaya nagsabi an Kagurangnan: Kamo dae maghimo na an sarong laman mangingibabaw sa iba, o an sarong tawo dae dapat mag-isip na an saiyang sadire halangkaw sa iba; kun kaya ako nagsasabi saindo na ini bakong kapakinabangan na kamo dapat na may sarong hade.\n8 Daeng pagkukulang, kun ini sarong posible na kamo pirmeng magkaigwa nin mga hustong mga tawo na tanganing magin saindong mga hade ini nanggad marhay para saindo na magkaigwa nin sarong hade.\n9 Alagad giromdoma na an kadaendatahan ni hadeng Noah asin kan saiyang mga kapadean; asin ako mismo sa sakuyang sadire nadakop sa sarong patibong, asin nakagibo nin kadakul na mga bagay na karaksutan sa paghilingon nin Kagurangnan, na iyo an nagkausa sakuya nin mapait na pagsosolsol;\n10 Daeng pagkukulang, pagkatapos nin grabeng pagsubok, an Kagurangnan nadangog an sakuyang pagtatangis, asin sinimbag an sakuyang mga pangadye, asin ginibo akong sarong instrumento sa saiyang mga kamot sa pagdara sa kadakul na gayo saindo pasiring sa sarong kaaraman kan saiyang katotoohan.\n11 Daeng pagkukulang, dahil kaini ako dae nagpamuraway, nin huli ta ako bakong maninigo na magpamuray, nin huli ta ako bakong maninigo na magpamuraway kan sakong sadire.\n12 Asin ngonian ako nagsasabi sa saindo, kamo pinasakitang gayo ni hadeng Noah, asin nagin yaon sa kauripnan sa saiya asin kan saiyang mga kapadean, asin pinaghikayat ninda pasiring sa kadaendatahan; kun kaya kamo ginapos nin mga lubid nin kadaendatahan.\n13 Asin ngonian habang kamo pinagligtas sa paagi kan kapangyarihan nin Diyos paluwas kaining mga bugkos; iyo, magin paluwas sa mga kamot ni hadeng Noah asin kan saiyang mga katawohan, asin man gikan sa mga bugkos nin kadaendatahan, maski na ngani kaini ako nagmamawot na kamo dapat na magtindog nin pusog kaining libertad kun saen kamo ginibong ligtas, asin na kamo dae magtiwala sa kiisay mang tawo na magin sarong hade na mangingibabaw saindo.\n14 Asin man dae kamo magtiwala sa kiisay man na magin nindong paratukdo ni saindong ministro, laen lang kun siya magin sarong tawo nin Diyos, naglalakaw sa saiyang mga dalan asin nagsusunod kan saiyang mga kasugoan.\n15 Kaya arog kaini si Alma na nagtutukdo sa saiyang mga katawohan, na an lambang tawo dapat na mamuot sa saiyang kataid arog sa saiyang sadire, na dapat daeng pag-iiriwal-iwal sa kairibahan ninda.\n16 Asin ngonian, si Alma iyo an saindang halangkaw na pade, siya bilang iyo an pundador kan saindang simbahan.\n17 Asin ini nangyaring naglipas na mayong nagresibe nin autoridad na magbabalangibog o magtukdo laen lang kun ini sa paagi niya gikan sa Diyos. Kun kaya saiyang pinagkonsagra an gabos nindang mga kapadean asin an gabos nindang mga paratukdo; asin mayong pinagkonsagra laen lang kun sinda nanggad hustong mga tawo.\n18 Kun kaya sinda nanggad iyo an nagbabantay sa saindang mga katawohan, asin naggibong pangataman sinda nin mga bagay mapanungod sa katanosan.\n19 Asin ini nangyaring naglipas na sinda nagpoon sa pag-asenso nin grabeng gayo sa kadagaan; asin saindang pinag-apud an kadagaan na idto nin Helam.\n20 Asin ini nangyaring naglipas na sinda nagparadakul asin nag-asensong grabe sa kadagaan nin Helam; asin sinda nagtugdok nin sarong siyudad, na saindang inapud na siyudad nin Helam.\n21 Daeng pagkukulang an Kagurangnan nahiling na maninigo na pakulan an saiyang mga katawohan; iyo, saiyang pinagprobaran an saindang pasensiya asin an saindang pagtubod.\n22 Daeng pagkukulang – an siisay man nagpamugtak kan saindang pagtubod sa saiya iyo man itataas sa huring aldaw. Iyo, asin kaya iyo idto an nangyari sa saiyang mga katawohan.\n23 Nin huli ta hilnga, ako may ipahiling saindo na sinda ipinadara pasiring sa kauripnan, asin mayong puwedeng magligtas sainda kundi an Kagurangnan saindang Diyos, iyo, magin an Diyos ni Abraham asin Isaac asin ni Jacob.\n24 Asin ini nangyaring naglipas na siya man nanggad an nagligtas sainda, asin saiya man nanggad ipinahiling an saiyang makusugon na kapangyarihan sa sainda, asin dakulang gayo an nagin saindang mga kaogmahan.\n25 Nin huli ta hilnga, ini nangyaring naglipas na habang yaon sinda sa kadagaan nin Helam, iyo, sa laog kan siyudad nin Helam, habang nagbubungkal nin daga sa palibot, hilnga sarong hukbo nin mga Lamanita an yaon sa mga sagkodan nin kadagaan.\n26 Ngonian ini nangyaring naglipas na an mga katugangan ni Alma nagdurulag gikan sa saindang mga kaomahan, asin tiniripon an saindang mga sadire na magkasararo sa laog kan siyudad nin Helam; asin sinda grabeng gayo an katakutan nin sa mga panghitsurahon kan mga Lamanita.\n27 Pero si Alma naglakaw asin nagtindog sa kairibahan ninda, asin nagpagiromdom sainda na sinda dae dapat na magkatarakot, kundi dapat maggiromdom sa Kagurangnan saindang Diyos asin saiyang ililigtas sinda.\n28 Kun kaya saindang ipinaghangos paluwas an saindang mga pagkatakot, asin nagpoon sa pagkurahaw panungod sa Kagurangnan na saiyang pagpalumuyon an mga puso nin mga Lamanita, na saindang paligtason sinda, asin an saindang mga agom, asin an saindang mga kaarakian.\n29 Asin ini nangyaring naglipas na an Kagurangnan pinalumoy an mga puso nin mga Lamanita. Asin si Alma asin an saiyang mga katugangan nagruluwas asin ipinahunod an saindang mga sadire pasiring sa saindang mga kamot; asin an mga Lamanita iyo an nagsadire kan kadagaan nin Helam.\n30 Ngonian an mga hukbo nin mga Lamanita, na naghaharanap kan mga katawohan ni hadeng Limhi, nagkawarara sa kaparangan sa kadakul na mga aldaw.\n31 Asin hilnga, saindang nanagboan idtong mga kapadean ni hadeng Noah, sa sarong lugar na saindang inapud na Amulon; asin sinda nagpoon na sadirehon an daga nin Amulon asin nagpoon na magbungkal nin daga.\n32 Ngonian an pangaran kan pamayo kaidtong mga kapadean iyo si Amulon.\n33 Asin ini nangyaring naglipas na si Amulon nakimaherak sa mga Lamanita; asin sainda man ipinadara an saindang mga agom, na dating kadaragahan kan mga Lamanita, sa pagmakimaherak sa saindang mga katugangan, na dae pagdestrosohon an saindang mga agom.\n34 Asin an mga Lamanita nagkaigwa nin pagkaherak ki Amulon asin sa saiyang mga katugangan, asin dae pinagdestroso sinda, nin huli kan saindang mga agom.\n35 Asin si Amulon asin an saiyang mga katugangan nakipagsaro na sa mga Lamanita, asin sinda nagralakbay sa kaparangan sa paghanap kan daga nin Nephi kan saindang madiskubre an daga nin Helam, na pinagsadirehan ni Alma asin kan saiyang mga katugangan.\n36 Asin ini nangyaring naglipas na an mga Lamanita nagpangako ki Alma asin sa saiyang mga katugangan, na kun saindang maitukdo an dalan na magpapasiring sa kadagaan nin Nephi saindang ipapaubaya sainda an saindang mga buhay asin an saindang libertad.\n37 Alagad pagkatapos ni Alma maitukdo sainda an dalan na pasiringon sa kadagaan nin Nephi an mga Lamanita habong mag-utob kan saindang pangako; kundi sinda nagbugtak nin mga guwardiya sa palibot kan kadagaan nin Helam, na magbabantay ki Alma asin kan saiyang mga katugangan.\n38 Asin an katadaang iba sa sainda nagralakbay pasiring sa kadagaan nin Nephi; asin sarong parte man sainda an nagpasiring sa kadagaan nin Helam, asin man dinarara kairiba ninda an mga agom asin mga kaarakian kan mga guwardiya na ipinawalat sa kadagaang idto.\n39 Asin an hade nin mga Lamanita ipinatao ki Amulon na siya dapat an magin hade asin tagapamayo na mangingibabaw sa saiyang mga katawohan, na yaraon sa kadagaan nin Helam; daeng pagkukulang na siya dapat mayong kapangyarihan na gumibo nin anuman na bagay kontra sa kagustuhan kan hade nin mga Lamanita.\n# posted by Unknown @ 6/25/2005 10:53:00 AM


Pasalamat ako ki station manager Amy Villafuerte kan ABS-CBN Bicol na tinawan ako nin buelo na magtext o mag-apod sa saiyang mga kabohan sa TV asin radio na magtuyaw o magpatama kun sala an gamit kan mga terminong Bikolnon.Siring man sa ibang broadcast executives asin sa KBP mismo. An lenguahe kaya kan programang Bicol TV Patrol pigririklamo kan kadaklan orog na kan mga paradalan/paradangog sa ciudad nin Naga asin Camarines Sur. Albayano kaya daa an nangingibabaw.\nAno talaga an Bikol?\nStandard Bikol kan Naga asin Cam. Sur, Rinconada, Buhinon, Bikol Daet na gulping halong Tagalog o Bikol Labo na Tagalog pero tunong Bikol, Bikol Polangui sagkod Ligao, Bikol Tabaco, Catandungan na bilot, Sorsoganon na haralo an Bisaya asin standard Bikol apuera kan Sorsogon City asin pagtaraid na banwaan, Masbatenyo na puro Cebuano, Bikol Burias o Ticao, Bikol Magallanes(Sorsogon) na standard Bikol.\nAn Bikol ni Manoy Eddie Garcia na taga Juban Sorsogon, ni Rez Cortez na taga Buhi, depuntong Dindo Fernando kan Sorsogon asin Vice-Gobernadora Imelda Papin kan Presentacion asin Buhi gabos standard Bikol.\nAn mga Bikolano maski man iba-iba an lenguahe o tataramon sa 6 na provincias asin 7 ciudades nagkaka-irintindihan kun nag-oorolay.\nAn gamit na tataramon sa radio asin telebisyon maguin sa Naga o Legaspi o sa Tabaco City, an lenguahe sa bibliya, novena asin missal na gamit sa enterong Kabikolan standard Bikol.Ini daa ta an mga nagsurat mga kapadian sa Archdiocese of Caceres o Naga poon pa kadtong panahon. An centro kaya kan simbahan sa Kabikolan asin kan celebrasyon kan kapistahan ni Ina o Nuestra Senyora de Penafrancia, an patrona kan rona yaon sa Naga.\nAn standard Bikol susog sa pag-aadal kadtong Padre Frank Lynch, S.J. asin Padre James O’Brian S.J., mas magayon kesa English ta ini mas kompleto asin mas makolor. An mga taga-ibang provincia o banwaan sa Bikol minagamit kan standard Bikol kun nag-eestar, nagtratrabaho, o nag-eereskwela sa Naga. An mga politiko kun nagpapa-interview sa TV asin radio gamit an standard Bikol asin naiintindihan kan kadaklan na para-antabay.\nTanganing mayong maapi o mamenos an mga dialecto o tataramon o suromaton, sa mga broadcast sa radio asin TV sa Naga, Iriga, Daet, Legaspi, Virac, Sorsogon, Tabaco asin Masbate gamiton na an Regional Bikol, haralong tataramon kan gabos na Bikol Dialects asin standard Bikol, pati antonyms, synonyms asin mga sinublian.\nIbitaran sana an paggamit kan mga terminolohiya sa English o Tagalog na sala sa “context” arog kan notado, protektar,promotir asin iba pang makolog pagdangogon.\nAn mas importante magsurat asin magtaram nin Bikol an mga Bikolano aro-aldaw kun yaon man sana digdi sa Bikol. Tukduan ta an mga dayuhan asin mga turista sa paggamit kan satuyang magayon na lenguahe.\nMaguin orgolyoso kita kan satuyang sadiring tataramon arog kan mga Cebuano, Waray, IIokano asin Pangalato.\nMayong maraot na gulpi kitang aram na tataramon arog kan English, Tagalog, Espanyol alagad dai nungka lingawan an sadiring tataramon o mother tongue.\nSa bagay na ini magkasararo kita ta pagkasararo may kosog.


Si Ina sa luwas kan Bikol | Magbikol Kita\nWednesday, October 20, 2021, 8:59pm\nPublished on Sunday, September 13, 2020, 2:24pm\nBilang sarong Bikolano, sarong Nagueño, asin sarong myembro kan simbahan Katoliko, dai maiibitaran na ako magin sarong deboto ni Ina, Nuestra Señora de Peñafrancia. Siring kan sakong mga ka-edad, puon kan makatapos ako nin high school, nagpuon na akong makiiba sa tradisyon kan paghatod ki Ina puon sa simbahan kan Parokya kan Peñafrancia sagkod sa Katedral. Iyo po, parte ako kan mga voyadores. Kun nakakapuli ako sa Naga pag kapiyestahan, minagibo ako nin paagi na mag-voya ki Ina. Minsan, nagvovoya ako para magpasalamat. Minsan, ta may hinahagad. Asin minsan, para lang makaibahan ko an iba pang mga deboto sa pagpamibi.\nHaloy na akong dai nakapermanente sa Naga. Naistorya ko na ini sa inot ko pa sanang naisumiteng pyesa. Nag-adal ako sa sarong unibersidad sa Manila. Nagtrabaho sa manlain-lain na opisina kan gobyerno, asin nakakua nin empleyo na nangangaipuhan nasa luwas ako pirmi kan satuyang rona. Dakula an kaugmahan ko na maaraman na nin huli ta kadakulon nang Bikolano an nasa luwas kan Pilipinas, nagpapadagos an debosyon sa Peñafrancia.\nSeptyembre an bulan kan inot akong pinadara sa luwas na medyo may kahaluyan. Duman sa isla kun sain ako napadpad, Naaraman kong nagseselebrar na kan kapyestahan kan Peñafrancia. Naugma ako ta aram kan sakuyang Boss na Bikolano ako, kaya pinadara nya tulos ako duman sa okasyon na idto bilang saiyang representante. Lalo akong naugma kan naaraman ko na si padi na nagmisa bistado ko pa, ta nagin Vicar kan Parokya kan Peñafrancia—si Fr. Vito San Andres. Magkamidbid kami, asin nasorpresa man sya na mahiling ako duman. Gatus-gatos an nag-atendir sa misa asin sa kapyestahan. Bako gabos Bikolano. May mga Bisaya, Manilenyo, pati na mga lokal na nagin deboto naman kan Birhen. Siring sa pyesta sa Naga, dakol nagdonar o nagdara nin pagkakan asin manlain-lain na premyo para sa raffle. Nagpuon an selebrasyon bandang alas-5 nin hapon. Magaya-gaya an programa, kaya alas-9 na, dai pa nag-uuruntok si iristoryahan, karakanan, asin karantahan. Nagpuli ako na nakangirit na intiro. Idtong tradisyon nin pagnobena asin pagpamisa ki Ina nagdanay sa intiro kong pag-istar sa lugar na idto, sagkod ngunyan na panahon.\nNautro si kaugmahan ko kan napasiring ako digdi sa Estados Unidos. Giraray, naaraman ko tulos na dakula an komunidad kan mga Bikolano asin deboto ni Inang Peñafrancia digdi. Sa bulan nin Septyembre, pirming may panobena, pamisa, asin harandaan sa pagselebrar kan pyesta. May imahen kan Birhen na naglilibot sa mga pamilya asin mga organisasyon sa New York asin New Jersey. Minsan, kun maray an panahon, nagkakaigwa pa nin Fluvial Procession. Sa tahaw kan pangadyi nin mga tao asin sa pagkurahaw nin “Viva la Virgen!” kun ipirong mo an saimong mga mata, garo ka man saná nagbalik sa Naga.\nSa panahon ngunyan, na dai pa nahahali an hilang na CoViD19 sa satong katahawan, naggibo nin pambihirang medyos an simbahan Katoliko sa Bikol, para makarayo sa pag-urulakitan an mga tawo. Sa kainot-inuting pagkakataon, mayong mga prusisyon asin misang pampubliko ngunyan na taon. Naiintindihan kan isip ko na ini kinakaipuhan, tanganing makalikay sa hilang, pero masakit pa man nanggad na akuon kan puso na mayo si tradisyon nin pagtiripon para makisumaro sa pagrumdom sa satong Patrona. Ngunyan, maski sain, an kapyestahan sagkod birtwal na sana, maatendir nin nobena online, asin matiripon sa Zoom o Google Hangouts na saná.\nAng debosyon kan mga Bikolano ki Ina, siring sa tataramon o linggwaheng Bikol, saro sa mga bagay na nagbubugkos sa mga Bikolano, sain man sinda mapaduman sa kinaban. Nahiling asin naobserbahan ko mismo na, an ibang mga rehiyon o probinsiya sa Pilipinas, iba-iba an mga asosasyon or organisasyon, satuya, nagkakapira man an organisasyon nin taga-Naga, taga-Camarines Norte, taga-Masbate, etcetera, etcetera. Pero pag-abot sa pagkaburunyog, saros ana an padumanan: an selebrasyon kan Peñafrancia. Basta Bikolano ka, dai pwedeng dai ka kabali sa kapyestahan ni Ina. Napapasairarom—o nagpapasairarom—sa debosyon an mga grupong ini, sararo sa pusog na pagtubod. Naputol man ang tradisyon nin pag-voya, dai nawawara an mas importanteng bagay: nagdadanay pa man nanggad, maski sain na parte kan Pilipinas, maski sain na syudad o estado kan kinaban. Iyo pa man giraray an nasa puso ta:\nViva la Virgen! Sagkod pa man.


Taano ta Maninigo Kamong Mamibi?\nAn Torrengbantayan—Pag-aadalan na Edisyon | Nobyembre 15, 2000\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Greenlandic Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Ossetian Papiamento (Curaçao) Persian Polish Portuguese Pranses Romanian Samoan Setswana Shona Slovak Slovenian Sranantongo Swahili Tatar Thai Turkish Ukrainian Urdu Vietnamese Zulu\n“KAMO naghahagad, alagad ta dai kamo nag-aako, huli ta naghahagad kamo para sa salang katuyohan. . . . Rumani kamo sa Dios, asin sia marani sa saindo.” (Santiago 4:3, 8) An mga tataramon na iyan kan disipulo ni Jesus na si Santiago puede nanggad na magpahiro sa sato na estudyaran an satong mga dahelan sa pamimibi.\nAn pamibi bako sanang paagi nin pagsabi sa Dios kan satong kaipuhan. Sa saiyang bantog na Sermon sa Bukid, si Jesus nagsabi: “Aram na [kan] saindong Ama an mga kaipuhan nindo bago pa nindo iyan hagadon sa saiya.” Pero, si Jesus nagsabi man: “Padagos na maghagad, asin ta iyan itatao sa saindo.” (Mateo 6:8; 7:7) Kaya talagang gusto ni Jehova na sabihon ta sa saiya an namamatean ta na kaipuhan ta. Alagad orog pa dian an kalabot sa pamibi.\nAn tunay na mga magkakatood dai nagkokomunikar kun may kaipuhan sana sinda. Interesado sinda sa balang saro, asin an saindang pagkakatood nagtatalubo kun ipinahahayag ninda an saindang mga saboot. Kaagid kaiyan, an pamibi igwa nin orog na katuyohan kisa paghagad sana kan mga kinakaipuhan. Nagtatao iyan nin oportunidad na pakosogon an satong relasyon ki Jehova paagi sa pagpahayag kan satong odok sa pusong debosyon sa saiya.\nIyo, itinao sa sato nin Dios an pribilehio nin pamibi tanganing kita mapadayupot sa saiya. Puede sana ining mangyari kun ipinahahayag ta an sato mismong mga saboot sa Dios imbes na paagi sa tinuom na mga pamibi. Sarong dakulang kaogmahan nanggad na makaolay si Jehova sa pamibi! Saro pa, an sarong talinhaga sa Biblia nagsasabi: “An pamibi kan mga matanos kaogmahan sa saiya.”—Talinhaga 15:8.\n“Kun para sa sako, an pagrani sa Dios marahay para sa sako,” an inawit kan salmistang si Asaf. (Salmo 73:28) Alagad tanganing makarani sa Dios, bako sanang pagpamibi an dapat tang gibohon. Mangnoha kun paano ini ipinaririsa kan sbminasunod na pagkasaysay:\n“An saro sa . . . mga disipulo [ni Jesus] nagsabi sa saiya: ‘Kagurangnan, tokdoi kami kun paano mamibi.’” Bilang simbag sinabi ni Jesus: “Kun kamo namimibi, magsabi kamo, ‘Ama, santipikaron logod an saimong ngaran. Dumatong logod an kahadean mo.’” (Lucas 11:1, 2) Makapamimibi daw kita nin may kahulogan sa paaging ini kun dai nguna inaaram kun ano an ngaran nin Dios asin kun paano iyan sasantipikaron? Asin makapamimibi daw kita kaoyon kan mga tataramon na ini ni Jesus kun dai niato nasasabotan kun ano an Kahadean nin Dios? Makukua an pakasabot sa mga bagay na ini kun sisiyasaton ta nin maingat an Biblia. An kaaraman na makukua sa siring na paagi matabang sa sato na mamidbid an Dios asin masabotan an saiyang mga dalan. Apuera kaini, an pakamidbid ki Jehova Dios magpapamate sa sato na mas dayupot asin mas deboto sa saiya. Tatabangan man kita kaini na makapakipag-olay sa saiya nin mas suelto sa pamibi.\nAn Pamibi Puedeng Makaresolber sa mga Problema\nAn pagpatalubo nin dayupot na relasyon ki Jehova matabang sa sato na resolberan an mga problema. Mangnoha kun paano ini totoo sa kada saro kan minasunod na mga kamugtakan. Ipinaheheling kaiyan na idtong mga namimibi napakosog an saindang relasyon ki Jehova.\nSa Brazil an sarong babae na an ngaran Maria namibi sa Dios para sa tabang. Gusto nia kaidto na magrebelde tumang sa rekonosidong mga pamantayan nin paggawe na an sarong dahelan iyo an pagsaginsagin na naheheling nia sa sosyedad. Binayaan ngani ni Maria an saiyang agom, mga aki, asin harong. Nagpoon man siang magdroga. Alagad kan dai nia makua an kaogmahan, binuksan nia an saiyang puso sa Dios asin namibi para sa tabang.\nDai nahaloy, duwa sa mga Saksi ni Jehova an nagsongko asin winalatan si Maria nin sarong luwas kan An Torrengbantayan na an laog nagpapaliwanag dapit sa halaga nin pag-ako sa paggiya nin Dios. Natudok kaiyan an saiyang puso, asin pinonan niang makipag-adal sa Biblia sa mga Saksi kan aldaw mismong idto. Sa katapustapusi nagresulta ini sa pagkabalik sa dati kan saiyang buhay pampamilya. Mantang sia nakakanood manongod ki Jehova, boot niang ipahayag an saiyang pagkamoot sa saiya. “Nagbago na ako,” sabi ni Maria. “An sakong agom asin pamilya kan primero kontra sa pag-adal ko sa Biblia. Alagad mantang naheheling ninda an sakong pagbabago, nagpoon sinda na enkaminaron ako.” Kan huri, idinusay ni Maria an saiyang buhay sa Paradangog nin pamibi tanganing paglingkodan sia.\nMinsan ngani si Jose igwa nin magayon na agom asin nag-aasensong negosyo sa Bolivia, bako siang maogma. An relasyon sa ibang babae an dahelan na binayaan sia kan saiyang agom. Sia nagparaburat asin nakamate na daing serbi. Sabi ni Jose: “Pinonan kong mamibi sa bilog kong puso, na naghahapot kun ano an maninigo kong gibohon tanganing paogmahon an Dios. Dai nahaloy an mga Saksi ni Jehova nagsongko sa lugar kan sakong negosyo na nag-aalok nin daing bayad na mga pag-adal sa Biblia, alagad pinahale ko sinda. Tolong beses ining nangyari. Kada mamibi ako para sa tabang, minaabot man sinda. Sa katapustapusi, nagdesisyon ako na maghinanyog sa masunod. Tapos ko nang basahon an Biblia asin dakol akong hapot, alagad pirme sindang may simbag na kontento ako. An pakanood manongod ki Jehova nagtao sa sako nin bagong katuyohan sa buhay, asin an mga katood ko sa mga Saksi nakaeenkaminar nanggad na mga halimbawa! Binayaan ko an sakong kasaroan asin mga kainoman ko. Dai nahaloy, nakabalik ako sa sakong agom asin mga aki. Nabautismohan ako sa kapinonan kan 1999.”\nSa Italia, problemado an pag-agom ni Tamara, kaya namibi sia para sa kadonongan. Nakapatalubo sia nin agresibong aktitud, huling binugbog asin pinalayas sa pamilya sa edad na 14. Sabi ni Tamara: “Nakakua ako nin Biblia asin pinonan na basahon iyan. Sarong banggi, nabasa ko na ‘an paghanap nin kadonongan siring sa paghanap nin natatagong mga kayamanan.’ Namibi ako para sa kadonongan na iyan. (Talinhaga 2:1-6) Pagkaaga, nagsongko an mga Saksi ni Jehova. Pinonan kong makipag-adal sa sainda sa Biblia, alagad haloy-haloy bago ko ikinaaplikar an sakong nanodan. Sa katapustapusi, ako nagdesisyon na sunodon an Kristianong dalan nin buhay asin nabautismohan. Ngonyan, kaiba an sakong agom, tinatabangan ko an iba na makinabang sa kadonongan nin Dios.”\nSi Beatriz kabilang sa alta sosyedad sa Caracas, Venezuela. Pero, sia diborsiada asin purisaw. Huling desesperado, sarong beses namibi sia nin pirang oras. Pagkaaga, may nagtimbre. Nauuyam, nagsirip sia sa labot kan pinto asin nakaheling nin duwang tawo na may mga portpolyo. Nagsagin siang mayo sa harong, alagad bago naghale an mag-agom, sinda nagsuksok nin sarong imbitasyon sa irarom kan pinto. “Know Your Bible” [sa Bicol, “Aramon an Saindong Biblia”], an sabi kaiyan. Puede kaya na an saindang pagsongko konektado sa saiyang mga pamibi kan nakaaging banggi? Inapod nia sinda na bumalik. Dai nahaloy nag-aadal na sia sa Biblia, asin kan huri sia nabautismohan. Maogma na sa katapustapusi, si Beatriz ngonyan nagtotokdo sa iba manongod sa kun paano manonompongan an kaogmahan.\nSi Carmen namibi may labot sa saiyang pagtios. Sampulo an saiyang aki asin paraburat an agom, si Rafael. “Naghingoa ako na makaganar paagi sa paglabada,” sabi ni Carmen. Alagad naggrabe an bisyong pag-inom ni Rafael. “Kaidto sanang magpoon kaming makipag-adal sa Biblia sa mga Saksi ni Jehova na nagpoon na magbago an agom ko. Nanodan mi an dapit sa panuga na Kahadean—na sa dai na mahahaloy hahaleon ni Jehova sa kinaban an kadukhaan asin pan-aapi. Sa katapustapusi sinimbag an sakong mga pamibi sa Dios!” An pakanood dapit sa mga dalan ni Jehova nakatabang ki Rafael na pumondo sa pag-inom, asin isinolog nia an “bagong personalidad.” (Efeso 4:24) Napakarhay ninda kan saiyang pamilya an saindang kamugtakan sa pagbuhay. Sabi ni Rafael: “Maski ngani bako man kaming mayaman, asin bako ming sadiri an samong harong, alagad nakukua mi an samong mga kinakaipuhan sa buhay, asin maogma kami.”\nPagsinimbag Na an Gabos na Pamibi\nMay marahay daw na nagibo sa mga tawong ini an pamimibi? Iyo nanggad! Asin nariparo daw nindo na sa kadaklan na kaso an saindang mga pamibi sinimbag kan an saro hale sa Kristianong kongregasyon tinabangan sinda na dumayupot ki Jehova Dios paagi sa pag-adal sa Biblia?—Gibo 9:11.\nKaya, kun siring, igwa kita nin marahay na mga dahelan na mamibi. Dai na mahahaloy ngonyan, sisimbagon na an pamibi na dumatong na logod an Kahadean nin Dios asin na gibohon an saiyang kabotan digdi sa daga. (Mateo 6:10) Pakatapos na haleon nin Dios sa satong globo an mga nagtutumang sa saiya, “an daga mapapano nanggad kan kaaraman dapit ki Jehova.” (Isaias 11:9) Dangan an gabos na namomoot ki Jehova magkakamit kan “mamuraway na katalingkasan kan mga aki nin Dios”—asin sisimbagon nanggad an saindang mga pamibi.—Roma 8:18-21.\nAram daw nindo kun taano ta maninigo kitang mamibi?\nI-share I-share Taano ta Maninigo Kamong Mamibi?\nMay Marahay daw na Nagigibo an Pamimibi?\nPaghuhulit kan Kahadean sa Altiplano sa Peru\nAn mga Kristiano Nakakaeksperyensia nin Kaogmahan sa Paglilingkod\nSairisay an Ministro nin Dios Ngonyan?\nPaglingkodan an Dios na May Espiritu nin Pagigin Gikan sa Boot\n“Otobon Mo an Sakong mga Togon Asin Magpadagos Kang Nabubuhay”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 15, 2000\nI-share I-share AN TORRENGBANTAYAN—PAG-AADALAN NA EDISYON Nobyembre 15, 2000\nNobyembre 15, 2000\nAN TORRENGBANTAYAN—PAG-AADALAN NA EDISYON Nobyembre 15, 2000


An mga Milagro ni Jesus—Ano an Manonodan Nindo?\nAn Torrengbantayan—Pag-aadalan na Edisyon | Hulyo 15, 2004\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malay Malayalam Myanmar Ossetian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Venda Vietnamese\nTIBAAD masorpresa kamo na maaraman na an mga pagkasaysay sa Biblia manongod sa buhay ni Jesus sa daga dai noarin man ginamit an orihinal na lenguaheng termino para sa “milagro.” An termino sa Griego (dyʹna·mis) na kun beses tinatradusir na “milagro” sa literal nangangahulogan nin “puersa.” (Lucas 8:46) Puede man na itradusir iyan na “kakayanan” o “makapangyarihan na mga gibo.” (Mateo 11:20; 25:15) Oyon sa sarong intelektuwal, an terminong ini sa Griego “idinodoon an nagibong makakamhan na gibo, asin partikularmente, an kapangyarihan na naghaman kaiyan. An pangyayari isinasaysay bilang kapahayagan kan naghihirong kapangyarihan nin Dios.”\nAn saro pang termino sa Griego (teʹras) sa parate tinatradusir na “ngangalasan.” (Juan 4:48; Gibo 2:19) Idinodoon kan ekspresyon na ini an epekto sa mga nagmamasid. Sa parate nanggad, an kadaklan asin an mga disipulo napapangalas nin labi-labi sa makapangyarihan na mga gibo ni Jesus.—Marcos 2:12; 4:41; 6:51; Lucas 9:43.\nAn ikatolong termino sa Griego (se·meiʹon) na nanonongod sa mga milagro ni Jesus nangangahulogan nin sarong “tanda.” Iyan “nakasentro sa mas hararom na kahulogan kan milagro,” an sabi kan intelektuwal na si Robert Deffinbaugh. Idinugang nia: “An tanda sarong milagro na nagpapahayag nin katotoohan manongod sa satong Kagurangnan na si Jesus.”\nImahinasyon o Kapangyarihan na Tao nin Dios?\nDai ilinaladawan kan Biblia an mga milagro ni Jesus bilang pandadaya o imahinasyon na an intension libangon an mga tawo. Iyan pagpaheling kan “nakakagulat na kapangyarihan nin Dios,” arog kan pangyayari kan paluwason ni Jesus sa sarong aking lalaki an sarong demonyo. (Lucas 9:37-43) Imposible daw an siring na makapangyarihan na mga gibo para sa Makakamhan sa Gabos na Dios—an Saro na ilinaladawan na may “abundansia nin dinamikong enerhiya”? (Isaias 40:26) Siempre bako!\nAn mga pagkasaysay sa Ebanghelyo may nasasambitan na mga 35 milagro ni Jesus. Alagad dai ihinayag an total na kabilangan kan mga milagro nia. Halimbawa, an Mateo 14:14 nagsasabi: “Naheling nia [ni Jesus] an sarong dakulang kadaklan; asin sia naherak sa sainda, asin pinaomayan nia an saindang mga naghehelang.” Dai sinasabi sa sato kun pirang may helang an pinaomayan nia kan okasyon na iyan.\nAn siring na makapangyarihan na mga gibo mahalagang marhay sa paghingako ni Jesus na sia an Aki nin Dios, an ipinanugang Mesiyas. Tunay nanggad na ipinaheling kan Kasuratan na an tao nin Dios na kapangyarihan an nagpangyari ki Jesus na makagibo nin mga milagro. Inapod ni apostol Pedro si Jesus na “lalaking ipinahayag nin Dios sa saindo paagi sa mapangyaring mga gibo asin ngangalasan patin tanda na ginibo nin Dios paagi sa saiya sa tanga nindo, arog kan aram mismo nindo.” (Gibo 2:22) Sa saro pang pangyayari, idinoon ni Pedro na “linahidan sia [si Jesus] nin Dios nin banal na espiritu asin kapangyarihan, asin sia naglibot sa daga na naggigibo nin marahay asin nagpapaomay sa gabos na pinapasakitan kan Diablo; huli ta an Dios nasa saiya.”—Gibo 10:37, 38.\nAn mga milagro ni Jesus konektado sa saiyang mensahe. Ihinahayag kan Marcos 1:21-27 an reaksion kan kadaklan sa pagtotokdo ni Jesus asin sa saro kan saiyang mga milagro. An Marcos 1:22 nagsasabi na an mga kadaklan ‘nagngalas sa saiyang paagi nin pagtotokdo,’ asin sinambit kan bersikulo 27 na an mga tawo “nagngaralas” kan magpaluwas sia nin demonyo. An makapangyarihan na mga gibo ni Jesus asin an saiyang mensahe pareho nagtao nin prueba na sia an ipinanugang Mesiyas.\nDai sana sinabi ni Jesus na sia an Mesiyas; kaiba kan saiyang mga tataramon asin iba pang gibo, an tao nin Dios na kapangyarihan na naheheling sa saiyang mga milagro nagtao nin prueba kan saiyang pagigin Mesiyas. Kan lumataw an mga hapot manongod sa kabtang nia asin sa pagkasugo sa saiya, si Jesus mapusong nagsimbag: “Igwa ako nin patotoo na mas dakula kisa kan ki Juan [na Bautisador], huli ta an mismong mga gibo na itinao sa sako nin sakong Ama na hamanon, an mga gibo mismo na sakong ginigibo, nagpapatotoo manongod sa sako na isinugo ako kan Ama.”—Juan 5:36.\nMga Tanda nin Pagigin Totoo\nTaano ta makakasierto kita na an mga milagro ni Jesus tunay asin totoo? Estudyare an nagkapirang tanda nin pagigin totoo kaiyan.\nSa paggibo kan saiyang makapangyarihan na mga gibo, dai noarin man dinara ni Jesus an atension sa saiyang sadiri. Sinegurado nia na an maako kan kredito asin kamurawayan sa ano man na milagro iyo an Dios. Halimbawa, bago nia pinaomayan an sarong butang lalaki, idinoon ni Jesus na an pagpaomay mangyayari “tanganing mahayag an mga gibo nin Dios sa kamugtakan nia.”—Juan 9:1-3; 11:1-4.\nBakong arog nin mga salamangkero, madyikero, asin parabolong paagi sa pagtubod, si Jesus dai noarin man naggamit nin hipnotismo, panloloko, pambihirang mga paheling, orasyon sa mahika, o emosyonal na mga ritual. Dai sia naggamit nin superstisyon o nin mga relikya. Mangnoha an simple sanang paagi kan pagpaomay ni Jesus sa duwang lalaking buta. “Napahiro nin pagkaherak,” an sabi kan pagkasaysay, “dinootan ni Jesus an saindang mga mata, asin tolos-tolos nag-ako sinda nin pakaheling, asin nagsunod sinda sa saiya.” (Mateo 20:29-34) Mayo nin kaibang ritual, seremonya, o mapagpasikat na pagpaheling. An makapangyarihan na mga gibo ni Jesus ginibo nia nin hayag, sa parate sa atubangan nin dakol na nakakaheling. Dai sia naggamit nin espesyal na mga ilaw, pagpasale, o mga kasangkapan. Sa kabaliktaran, an soboot mga milagro sa presenteng aldaw sa parate dai mapapatunayan paagi sa mga dokumento.—Marcos 5:24-29; Lucas 7:11-15.\nKun beses rinerekonoser ni Jesus an pagtubod kan mga nakinabang sa saiyang mga milagro. Alagad an kawaran nin pagtubod nin saro dai nakaolang ki Jesus sa paggibo nin milagro. Mantang sia yaon sa Capernaum sa Galilea, “dinara sa saiya nin mga tawo an dakol na sinaniban nin demonyo; asin pinaluwas nia an mga espiritu paagi sa sarong tataramon, asin pinaomayan nia an gabos na may kamatean.”—Mateo 8:16.\nAn mga milagro ni Jesus ginibo tanganing panigoan an aktuwal na pisikal na mga pangangaipo nin mga tawo, bakong panigoan an mga nag-uusyoso. (Marcos 10:46-52; Lucas 23:8) Asin si Jesus nungkang naggibo nin milagro tanganing personal na magganansia sa ano man na paagi.—Mateo 4:2-4; 10:8.\nKumusta Man an mga Pagkasaysay sa Ebanghelyo?\nAn mga detalye manongod sa mga milagro ni Jesus ipinaabot sa sato paagi sa mga pahina kan apat na Ebanghelyo. Igwa daw nin mga dahelan na magsarig sa mga pagkasaysay na ini mantang sinisiyasat niato an pagigin totoo kan mga milagro na iinaatribwir ki Jesus? Igwa nanggad.\nArog kan ipinaliwanag na, an mga milagro ni Jesus ginibo sa publiko, sa atubangan nin dakol na nakaheling. An kaenot-enoteng mga Ebanghelyo isinurat kan panahon na buhay pa an kadaklan sa mga nakaheling. Mapadapit sa pagkaonesto kan mga kagsurat kan Ebanghelyo, an librong The Miracles and the Resurrection nagkokomento: “Biyong bakong makatanosan na sahotan an mga kagsurat kan ebanghelyo na daing pakundangan na tinatago ninda an makasaysayan na mga katunayan sa tahaw kan kadakol na estorya nin mga milagro para sa intereses nin teolohikong propaganda. . . . An intension ninda iyo na magin onestong mga parasurat.”\nAn Judiong mga kalaban nin Kristianismo nungkang kinuestion an makapangyarihan na mga gibo na isinaysay sa mga Ebanghelyo. An kinuestion sana ninda iyo an kapangyarihan na ginamit tanganing magibo an mga ini. (Marcos 3:22-26) Dawa an mga kritiko kan huri dai nagin mapanggana sa pagpahimutik sa mga milagro ni Jesus. Sa kabaliktaran, durante kan enot asin ikaduwang siglo C.E., igwa nin mga pagkasambit sa kasaysayan mapadapit sa mga milagrong ginibo ni Jesus. Malinaw nanggad, igwa kita nin pinakamakosog na dahelan na mansayon na totoo an mga pagkasaysay sa Ebanghelyo kan saiyang mga milagro.\nAn Tawo sa Likod kan mga Milagro\nAn pagsiyasat sa mga milagro ni Jesus dai magigin kompleto kun gigibohon sana iyan para sa lohikong mga argumento dapit sa pagigin totoo kaiyan. Sa pagsaysay kan makapangyarihan na mga gibo ni Jesus, ipinapamidbid kan mga Ebanghelyo an sarong tawo na may odok na mga pagmate asin daing kaparehong pagkamadinamayon, na interesadong marhay sa ikakarahay kan mga kapwa tawo.\nEstudyare an pangyayari dapit sa sarong daoton na duminolok ki Jesus na desesperadong nakikiolay: “Kun boot mo sana, mapapalinig mo ako.” “Napahiro nin pagkaherak,” inunat ni Jesus an saiyang kamot asin dinuotan an daoton, na nagsasabi: “Boot ko. Luminig ka.” An lalaki tolos na naomayan. (Marcos 1:40-42) Sa siring ipinaheling ni Jesus an empatiya na nagpahiro sa saiya na gamiton an tao nin Dios na kapangyarihan nia tanganing gumibo nin mga milagro.\nAno an nangyari kan masabatan ni Jesus an sarong prosisyon sa gadan na paluwas sa siudad nin Nain? An nagadan na hoben na lalaki solong aki kan babaeng balo. “Napahiro nin pagkaherak” sa babae, dinolok sia ni Jesus asin nagsabi: “Dai ka na magtangis.” Dangan binuhay nia an aki kaini.—Lucas 7:11-15.\nAn nakakarangang leksion na manonodan sa mga milagro ni Jesus iyo na sia “napahiro nin pagkaherak” asin naggibo sia nin paagi tanganing tabangan an mga tawo. Alagad an siring na mga milagro bakong kasaysayan sana. “Si Jesu-Cristo iyo man sana kasuodma asin ngonyan, patin sagkod lamang,” an sabi kan Hebreo 13:8. Sia namamahala na ngonyan bilang langitnon na Hade, na andam asin kayang gamiton an tao nin Dios na kapangyarihan na gumibo nin milagroso sa mas mahiwas na paagi kisa kan ginibo nia kan sia yaon pa kaidto sa daga bilang tawo. Dai na mahahaloy, gagamiton iyan ni Jesus tanganing paomayan an makinuyog na katawohan. An Mga Saksi ni Jehova maogmang tatabangan kamo na makanood nin orog pa manongod sa maogmang esperansa para sa ngapit.\n[Mga Ritrato sa pahina 4, 5]\nAn mga milagro ni Jesus pagpaheling kan “nakakagulat na kapangyarihan nin Dios”\nSi Jesus sarong tawo na may odok na mga pagmate\nI-share I-share An mga Milagro ni Jesus—Ano an Manonodan Nindo?\nAn mga Milagro ni Jesus—Totoo o Eroestorya?\n‘An Tig-init Asin Tiglipot Dai Noarin Man Maontok’\nNaoogma daw Kamong Marhay sa “Ley ni Jehova”?\n“An Pagboot ni Jehova” Dai Masusudya\nGamiton an Espirituwal na mga Pasohan Tanganing Pamurawayon an Saindong Kaglalang\nCapadocia—Kun Saen an mga Tawo Nag-iistar sa mga Erokan na Inukit kan Doros Asin Tubig\n“An Gabos na Alisto an Isip Mahiro na May Kaaraman”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 15, 2004\nI-share I-share AN TORRENGBANTAYAN—PAG-AADALAN NA EDISYON Hulyo 15, 2004\nAN TORRENGBANTAYAN—PAG-AADALAN NA EDISYON Hulyo 15, 2004


Home / Camarines Sur / Drugs / Naga City / News / Shabu / P300,000 na shabu, dakop sa buy bust sa Naga City\nP300,000 na shabu, dakop sa buy bust sa Naga City\nBicol Standard Newspaper Friday, April 13, 2018 Camarines Sur, Drugs, Naga City, News, Shabu\nRetrato hale sa PDEA Cam Sur\nNAGA CITY 4/13/18 (Bicol Standard) -- An carculo kan Philippine Drug Enforcement Agency (PDEA) Camarines Sur, maabot sa kantidad P300,000.00 an valor kan shabu na nacompiscar ninda sa buy-bust operation kasubagong alas 4:32 nin hapon.\nBase sa report, an team kan PDEA pinanginotan ni Agent Vidal DC Bacolod, katuwang an Naga City Police Office, asin iba pa, sa lindong kan supervision ni PDEA Acting Regional Director Christian O. Frivaldo.\nNa-arrestar ninda si Jerry Cornel y Agunos asin Axl Jordan Chavez y Coral, sa Zone 4, Barangay Triangulo, sa buy-bust operation na ini.\nNakua sa poder kan mga suspechado an 2ng pidasong heat sealed plastic bag asin 1 pidaso nin plastic sachet na may laog nin puti na pulbus,na pig tutubodan na shabu na may gabat na poco mas o menos 50 gramos.\nNarecover man kan mga tawohan kan PDEA an ginamit na buy bust money na ginamit sa operasyon.\nAn mga suspechado yaon ngonian sa poder kan PDEA Camarines Sur para sa magkakanigong disposisyon.\nP300,000 na shabu, dakop sa buy bust sa Naga City Reviewed by Bicol Standard Newspaper on Friday, April 13, 2018 Rating: 5


Enrollees sa mga pribadong escuelahan mababa, sabi\nPiglalaoman na mababa an mapalistang estudiantes sa mga pribadong escuelahan huli kan krisis sa economia epekto kan Enhanced Community Quarantine (ECQ) asin huli kan paglangkaw kan casong coronavirus disease (Covid- 19).\nAlagad si Undersecretary Diosdado San Antonio kan Departmento de Edukasyon (DepEd) nagsabi na saindang piglalaoman na mas malangkaw an populasyon nin estudiantes sa mga pampublikong escuelahan.\nSi San Antonio, na sarong Bicolano asin taga digdi sa Camarines Sur iyo an Undersecretary for Curriculum and Instruction kan DepEd nagpahayag na bukas an mga public school sa mga estudiantes na kulang na an kakayahan kan saindang familia na magpadagos sa pribadong escuelahan huli kan dakul an na-apektohan kan ECQ asin nawaran nin trabajo.\nNagkaperang mga pribadong colegio asin Universidad sa Bicol an mapalangkaw nin matricula, alagad an Departamento de Edukasyon (DepEd) nagpahayag na puede pang gibohon para sa maabot na school year.\nalagad an DepEd nagsabi na mayong problema ini kaipuhan sanang magsumiter an mga pribadong escuelahan nin mga documentos na pigmamando kan Commission on Higher Education sa opisina rehiyonal.\nSinabi pa ni San Antonio ‘‘For private schools, as has been the practice, we (respect) their right to determine their respective tuition rates,’’\nAram kan mga pribadong escuelahan na kun na-implementar nin dugang na matricula naresulta man ini sa pagbawas kan saindang enrollees.\nSa guidelines kan ahencia an mga pribadong escuelahan na mapalangkaw nin matriculta dapat magsumiter nin documento na nagkaigwa sindang konsultasyon sa saindang mga stakeholders.\nAn DepEd enot nang nagsabi na an burokasan kan masunod na school year sa huring semana kan Agosto alagad saindang tinutogotan an mga pribadong escuelahan na puede man sinda na magdesisyon na an opening of school puedeng sa pag-ultanan kan Hunyo hasta Agosto.


Malasakit center sa BMC bukas na sa mga pasyente\nIgwa nang Malasakit Center (MC) an Camarines Sur na namumugtak sa groundfloor kan limang escalon na edificio kan Bicol Medical Center matapos kan ginibong inagurasyon na pingenotan ni Senador Bong Go asin ni Usec Marvel Clavecilla kan Office of the Presidential Assistant for Bicol Affairs.\nNagkaperang veces na-uktaba an actividad mientras na pighahalat an bakanteng aldaw asin oras ni Senador Go.\nAlagad sinabi ni Clavecilla, liwat niyang hahagadon sa senador na bako lang sa Ciudad nin Legazpi asin Ciudad nin Naga asin kaipuhan marealisar man sa iba pang provincia sa Bicol an Malasakit Center.\nAn enot na MC sa Ciudad nin Legazpi na namumugtak sa Bicol Regional Training and Teaching Hospital naging operational na antes pa kan midterm elections asin ika-duwa sa BMC na bukas na sa gabos na kilyente puon kan Lunes, Agosto 5.\nSinabi pa ni Clavecilla na hahagadon niya sa senador na magkaigwa man sa mga provincia nin Camarines Norte, Masbate asin Sorsogon.\nSi Go, kan iyo pa an Special Assistant to the President (SAP) iyo an nasa likod kan proyecto kan MC sagcod na igwa na sa manlaen-laen na rehiyon.\nKun mabugtak pa sa ibang rehiyon dapat dugangan pa digdi sa Bicol, sabi pa ni Clavecilla.\nAn MC, sarong one stop shop buot sabihon an mga may tuyo asin mahagadan nin tabang sa Philippine Charity Sweektakes Office (PCSO), Philhealth, Departamento de Salud asin Department of Health (DOH) yaon na digdi dai na kaipuhan magluwas an bantay kan mga pasyente digdi na mahagad nin tabang asin iba pang ayuda.\nSinabi mensaje kan senador nakatalaan siyang magplantiar nin bill sa senado nganing maging institusyonal an MC para maging permanente asin dai na tunawon kan masunod na mga administrasyon.\nDinagdag pa kan PABA na mabugtak nin sadiring edificio an MC asin hahalion man giraray sa groundfloot kan limang bagong storey building matapos kan ginigibong rehabilitasyon kan edificio sa laog kan BMC. (dpa)


Tataramon na Kamayo - Wikipedia\nTataramon na Kamayo\nSurigao del Sur asin Davao Oriental\nMga tawo nin Kamayo\nAn Kamayo (Kinamayo o pigbabaybay man bilan Camayo), pig'aapod man na Kadi, Kinadi, o Mandaya, saróng minor na tataramon na Austronesyo kan sentral subangan Gilid-baybayon kan Mindanao sa Filipinas.\n1.1 Mga Diyalektos\nPigtataram ini sa mga pirang lugar kan Surigao del Sur (sa syudad kan Bislig asin sa mga munisipalidad kan Barobo, Hinatuan, Lingig, Tagbina, Lianga, San Agustin & Marihatag) asin Davao Oriental, magkaiba an Kamayo poon sa saróng munisipalidad sa saró. An mga Lingiganon kakaiba sa iba pang mga munisipalidad sa paagi kan pagtaram ninda kan tataramon na Kamayo. Pigbaretá man kan Ethnologue na pigtataram man an Kamayo sa hangganan kan mga lugar sa Provincia nin Agusan del Sur, asin sa provincial nin Davao Oriental na natatangâ kan Lingig asin Boston.\nAn Kamayo halawakang pigtataram kan mga Mandayas sa mga lugar nin Davao Oriental. Kaano-ano kaini an Tandaganon asin Surigaonon. An pagkakaiba-iba kan mga diyalektos sanhí kan mga komunikasyon na magkakahalong diyalektos arog kan Tataramon na Cebuano sa mga barangay nin Mangagoy & Pob. Bislig. An mga banwaan nin Barobo, Hinatuan, asin Lingig igwang distinct bersyon an tinataram. An "hulapí" pigdadagdag sa kadaklan na adhetibo sa mga pormang superlatibo; halimbawa, an kataga na "gamay" sa Cebuano (Bikol Sentral: sadit) iyo an gamayay samantala an kataga na "dako" (Bikol Sentral: dakulá) pigtataram na dako-ay sa Bislig.\nPigklasipikar an mga diyalektos bilan Norteng Kamayo asin Sur Kamayo (Ethnologue).\nKaraniwang mga pariralá\nAdi Dito Digdi\nNgadto Doon Duman\nAmpan Wala Mayó\nAron Meron Igwa\nBasi / Basin Baka Inda\nButang Lagay Laag\nHain Saan Saen (pigsusurat man na Sain)\nIdtu Ayon otó/utó\nInday Ewan Dae ko aram/Inda\nIni / Ngini Ito Ini\nItun Ayan Uyá\nKamang Kuha Kua\nKinu Kailan Nuarin\nNanga sa Bakit Táno\nuNaan / Naan Ano Ano\nPila Magkano Pira/Gura'no\nSinu / Sin-u Sino Siisay/Sisay\nTagi Bigay Táwan\nUnuhon Paano Páno\nWara Wala Wará\nIsu Bata Aki\nhinuod Matanda Gurang\nIrong Ilong Dungó\nMga tataramon na Mindanao\n↑ Kamayo sa Ethnologue (18th ed., 2015)\nKinua sa "https://bcl.wikipedia.org/w/index.php?title=Tataramon_na_Kamayo&oldid=183491"\nMga tataramon na Sentral Filipino\nMga tataramon kan Surigao del Sur\nHuring binago an pahinang ini kaitong 22 Hulyo 2019, alas 21:29.


Paadalan nin Gilead sa Patterson, New York\nAn Mga Saksi ni Jehova haloy nang midbid na nagtatao nin teokratikong edukasyon. May espesyal na mga paadalan na bukas para sa mga bilog na panahon na naghuhulit kan Kahadean tanganing lubos na ‘maotob an saindang paglilingkod.’—2 Timoteo 4:5.\nPaadalan sa Paglilingkod Bilang Payunir. Kun an sarong regular payunir makasarong taon na sa paglilingkod, ini-enroll sia sa anom na aldaw na paadalan na puedeng gibohon sa sarong haraning Kingdom Hall. An katuyohan kaiyan iyo na tabangan an mga payunir na mas maparani ki Jehova, magin mas epektibo sa gabos na paagi nin ministeryo, asin magpadagos sa maimbod na paglilingkod.\nSchool for Kingdom Evangelizers. Katuyohan kan duwang bulan na paadalan na ini na magsanay nin eksperyensiadong mga payunir na andam na maglingkod sa ibang lugar na kaipuhan sinda. Garo man sana sinasabi ninda, ‘Uya ako, sugoa ako’! bilang pag-arog sa pinakanangongorog na Ebanghelisador na naglingkod sa daga, si Jesu-Cristo. (Isaias 6:8; Juan 7:29) An pagbalyo sa harayong lugar puedeng mangaipo nin pagpasimple nin pamumuhay. Tibaad ibang-iba sa kinatodan an kultura, klima, asin mga kakanon duman. Posible nganing kaipuhan pang mag-adal nin ibang lenguahe. Tinatabangan kan paadalan na ini an daing agom na mga brother asin sister saka an mga mag-agom, na edad 23 sagkod 65, na magkaigwa kan espirituwal na mga kualidad na kakaipuhanon sa saindang asignasyon asin kan mga kakayahan na makakatabang tanganing lubos sindang magamit ni Jehova asin kan saiyang organisasyon.\nWatchtower Bible School of Gilead. Sa Hebreo, an “Gilead” nangangahulogan na “Tambak na Patotoo.” Poon kan magkaigwa nin Gilead kan 1943, labi nang 8,000 na naggradweyt an idinestino bilang misyonero tanganing magpatotoo sagkod “sa kaporoporohi nin daga,” asin nagin mapangganang marhay sinda. (Guibo 13:47) Kan enot na mag-abot sa Peru an mga naggradweyt sa paadalan, mayo pang kongregasyon duman. Ngonyan, may labi nang 1,000. Kan magpoon na maglingkod an mga misyonero sa Hapon, mayo pang sampulo an Saksi duman. Ngonyan, may labi nang 200,000. Kaiba sa limang bulan na pag-adal sa Gilead an lubos na pag-adal sa Tataramon nin Diyos. Mga espesyal payunir o misyonero, mga naglilingkod sa sangang opisina, o mga paraataman nin sirkito an iniimbitaran sa paadalan na ini para sa orog na pagsasanay tanganing makatabang sa pagpaoswag asin pagpakosog kan pambilog na kinaban na gibohon.\nAno an katuyohan kan Paadalan sa Paglilingkod Bilang Payunir?\nSiisay an puedeng mag-adal sa School for Kingdom Evangelizers?\nPagsasanay sa mga Ministro kan Kahadian\nPaano inaandam kan teokratikong mga paadalan an mga ministro kan Kahadian na utubon an saindang mga asignasyon?


Roma an kapitolyo kan Italya asin nin Rehiyon nin Latium. Ini an pinaká matawong ciudad sa nacion asin igwa ining 2.87 milyon na katawo (2017).\nBistado an Roma sa enterong kinàban sa mga monumento kaini asin sa dakolang importansya kan ciudad sa uusipon nin kinàban. Ini an harong nin Iglesia Katoliko ta digdi nakamogtak an Ciudad nin Vaticano, an pinaká sadit na nacion na independente sa kinàban.\nAn Roma ay sarô sa sentrong pankinaban nin turismo asin an sentro nin ciudad ay sarô sa mga World Heritage Site na pinangaran nin UNESCO.\nSegun sa tradisyon, an pagpoon kan banwa nin Roma ay sa Abril 23, 753 antes ni Hesukristo. Ini an nagin kapital nin Imperio Romano asin pigaapud ining Caput Mundi sa tataramon na Latin. Nagin kapital ini kan Reyno nin Italia sa 1871 asin sa 1946 nin bagong Republika nin Italia.\nTulo an panlayogang nin Roma: Panlayogan Internasyonal ni Leonardo Da Vinci (na mas bistado sa pangaran nin Fiumicino), Panlayogan Internasyonal nin Giovan Battista Pastine (na mas bistado sa pangaran nin Ciampino) asin an Panlayogan nin Urbe.\nUnibersidad Niccolò Cusano\nKinua sa "https://bcl.wikipedia.org/w/index.php?title=Roma&oldid=221636"\nLast edited on 13 Disyembre 2021, at 04:14\nHuring binago an pahinang ini kaitong 13 Disyembre 2021, alas 04:14.


Mga may anomaliyang infra proj sa Bicol documentado na\nNagkaperang mga proyecto sa infrastraktura sa Bikol na pig-implementar kan dating Department of Transportation and Communication (DOTC) na ngonian DOTr asin Department of Public Works and Highways (DPWH), documentodo na kan Presidential Anti Corruption Commission (PACC) an mga iregularidades kan mga patrabajo kan ahencia nganing isumiter sa Malacanan para sa magkakanigong aksyon.\nAn mga proyecto kinababalehan kan Sabang Fish Port asin Infirmary Hospital parejong sa Calabanga, Camarines Sur na pig-implementar kan administrasyon ni Presidente Aquino, Albay Fish Port, trecientos metros na konkretong patinampo sa Sorsogon asin iba pang proyecto sa infrastraktura na nakatalaan ibuyagyag sa ipapaapod na press conference.\nKaayon sa may sisimbagon iyo an mga kontraktor na grabe na an abalang patrabajo asin ini makaka-apektar sa Build-Build-Build program ni Presidente Rodrigo Duterte.\nIni an kinumfirmar sa Bicol Mail ni Tommy Lee kan opisina rehiyonal kan PACC mantang igwa na sindang hinaman na rekomendasyon na nakatalaan darahon sa Malacañan sagcod na imbestigaran an mga envueltong kontraktor asin opisyal kan ahencia.\nSa enot na mga patanid ni PACC Chairman Dante Jimenez, sinabi kaini na mayo sindang sasantuhon na opisyal kan arin man na ahencia de gobierno kun envuelto sa ano man na anomaliya, maatubang sinda nin magkakanigong caso sa jusgado.\nDigdi sa Camarines Sur liwat pigpahayag kan PACC an cuestionableng proyecto kan Sabang Fish Port sa Calabanga, Camarines Sur na pigconstruhir kan nakaaging administrasyon ni Presidente Aquino apesar na mayong mayor’s permit.\nAn Fish port pig-implementar kan dating DOTC sa paagi ka Philippine Fisheries Development Authority alagad sa ginibong inspeksyon kan nakaaging taon kan mga personajes kan PACC asin Office of Presidential Adviser for Bicol Affairs, nag-gagaba na an seawall na delicado sa aksidente.\nSinabi ni Lee, saindang pighuhurot na dapat pakarhayon liwat kan kontratista an proyecto nganing mapakinabangan na asin maging operational.\nAn ice plant kan fish port nagagamit na kasunod kan ginibong espuersos ni Usec Marvel Clavecilla asin naging operational puon kan nakaaging taon 2018.\nSa isyu sa edificio kan Infirmary Hospital pig-andaman na ini na maging operational sa pagtarabangan kan DOH, LGU Camarines Sur, Congresista Gabby Bordado asin ni Bise Presidente Leni Robredo nganing maging operational alagad dai nadagos huli sa politica mala ngani igwa nang mga medical equipment dai inako kan Capitolyo Provincial.\nAn dahilan kan Capitolyo, pig-iimbestigaran pa kan PACC an patrabajo kan hospital na namumugtak sa Brgy. Paolbo.\nSa isyu sa Albay Fishing Port, saro ini sa saindang pig-imbestigaran na naggagaba naman an seawall.\nSa Sorsogon, sinabi pa kan PACC Bikol sarong konkretong tulay digdi na pigtinampohan nin 300 metros alagad amay nang nagkararaot.\nPinapaapod na ninda si OIC District Engr. Willy Florin kan DPWH alagad dai man nagsipot si kontraktor nganing magpaliwanag asin igwa siyang sisimbagon. (dpa)


Pirilian - Wikipedia\nSarong kahon nin balota na ginamit sa eleksyon sa Pransya\nAn pirilian o eleksyon (Ingles: election) iyo sarong pormal na grupo nin pagpasyang proseso kun sain an populasyon iyo nagpipipli nin indibidwal o dakol na tawo para magkapot nin pampublikong opisina.\nAn mga eleksyon iyo an ordinaryong mekanismo kun sain an modernong reoresentanteng demokrasya iyo nag-ooperar poon kan ika-17 na siglo. An mga eleksyon pwedeng panuon an mga opisina sa lehislatura, minsan sa ehekutibo asin hudikatura, sagkod para sa rehiyonal asin lokal na gobyerno. An prosesong ini an ginagamit man sa nagkapirang mga pribado asin pang-negosyong organisasyon, poon sa mga club pasiring sa boluntaryong asosasyon asin korporasyon.\nAn mag-elekto iyo may boot-sabihon na "magpili o maggibo nin desisyon", asin minsan an iba pang pormakan balota arug kan referendums iyo inaapod na eleksyon, urog na sa Estados Unidos.\nAn Wikimedia Commons igwa nin medya dapit sa Eleksyon.\nACE Electoral Knowledge Network — elektoral na ensiklopedya asin relatibong gunuan hali sa konsursyom nin mga elektoral na ahensya asin organisasyon.\nKinua sa "https://bcl.wikipedia.org/w/index.php?title=Pirilian&oldid=215787"\nHuring binago an pahinang ini kaitong 4 Oktubre 2021, alas 13:05.


Home / Bicol / Bicol News / News / 3 dating official kan DPWH Bicol, kinasohan sa Sandiganbayan\n3 dating official kan DPWH Bicol, kinasohan sa Sandiganbayan\nBicol Standard Newspaper Sunday, April 22, 2018 Bicol, Bicol News, News\nMANILA -Tulong dating official kan DPWH Regional Office sa Bicol an sinangatan nin casong pagbalga sa Anti Graft and Corrupt Practices Act huli sa sahot na maanomaliyang contrata sa pagpa-arkila kan mga vehiculo kan department.\nAn mga kinasohan kan Office of the Ombudsman iyo sinda dating DPWN Regional Director Eleno Colinares Jr., district engineer Gilbert Olfinco asin treasurer Teresita Demabasa.\nAn casong isinagat contra sainda sa Sandiganbayan iyo an pagbalga kan Sec 3 (e) kan RA 3019, o an Anti Graft and Corrupt Practices Act.\nAn kaso ipig sunad sa Sandiganbayan kan Abril 6, 2018.\nSi Lioson Cime an pinangaranan na respondent sa casong ini.\nSegun sa akusasyon sainda kan graft investigation and prosecution officer na si Maricel Quilates, an mga dating DPWH officials naglaog sa contrata ki Cribe poon kan Marso 1999 hasta Abril 2002, sa kantidad na P899,178.\nSabi kan mga imbestigador kan Ombudsman an nasambit na contrata dai awtorisado kan DPWH asin mayo nin budget appropriation.\nAn Ombudsman nag rekomendar nin fianza na kantidad P30,000 an kada saro sainda.\n3 dating official kan DPWH Bicol, kinasohan sa Sandiganbayan Reviewed by Bicol Standard Newspaper on Sunday, April 22, 2018 Rating: 5


Taskforce NCoV Sorsogon, nagconvene - Sorsogon News\nHome / Feature / Taskforce NCoV Sorsogon, nagconvene\nTaskforce NCoV Sorsogon, nagconvene\n2:25 PM Feature\nPIA Sosogon Photo\nTulos na nag-convene an manlaenlaen na ahensyas kan gobyerno sa probinsya kan Sorsogon kasunod kan pagkakamukna kan Task Force NCoV-ARD.\nSosog sa report, pinangenotan ni Sorsogon Vice Governor Manuel L. Fortes, Jr. an emergency meeting kun saen presente an mga ahensyas kan gobyerno siring kan Dept. of Education, DOH asin Provincial Health Office Sorsogon.\nEnot ng pig-organisar an Sorsogon Provincial Task Force NCOV sa kosog kan ipinalowas na Executive Order number 06-2020 kan Chairman kaini na si Sorsogon Governor Francis Joseph G. Escudero.\nVice Chair naman sa siring na taskforce si Sorsogon provincial health officer, Dr. Renato Bolo, Jr. na may katuyuhan na magbilog nin magkakanigong lakdang asin paghahanda sa tahaw kan peligro kan NCoV.\nMientrastanto, itinaas na sa blue alert kan Regional Disaster Risk Reduction & Management Operation Center an saindang status, poon kan nakalihis na Peb. 6, 2020.\nKatakud kaini, sinugo ni Office of the Civil Defense Bicol Regional Director Claudio Yucot an gabos na local DRRM na mahigpit magmonitor sa saindang mga nasasakupan na lugar sa posibleng paglaog kan NCoV kasabay na an pagsasagibo nin magkakanigong paghahanda o precautionary measure.\nTaskforce NCoV Sorsogon, nagconvene Reviewed by Sorsogon-News on 2:25 PM Rating: 5